‘Sakitnya Cucuk Paru-Paru Ni!’-Doktor Jelas Tentang Suntikan Corticosteroid Untuk Bayi Pramatang

“ADOOOIII, sakitnya cucuk ubat matangkan peparu bayi ni doktor. Kalau tak cucuk takpe ke? – ujar Ramlah sambil mengosok-gosok punggungnya. Sambil berjalan terhincut-hincut, Ramlah mengelap air matanya yang mula berderaian”
Corticosteroid adalah sejenis ubat yang diberikan kepada ibu, jika seseorang ibu itu dijangka akan melahirkan bayi pramatang/ tak cukup bulan. Ubat ini diberikan secara suntikan pada otot, sama ada pada peha, lengan atau pada punggung. Ianya diberikan melalui 2 dos atau ada yang memberikan sebanyak 4 dos dalam tempoh 24 – 48 jam.

Mengapa corticosteroid membantu mengurangkan risiko berkaitan dengan bayi pramatang?

Ubat ini dah digunakan bertahun-tahun lamanya, diberikan kepada ibu yang dijangkakan akan melahirkan bayi pramatang, meningkatkan peluang bayi pramatang hidup selepas dilahirkan. Selain itu, ianya mengurangkan risiko bayi pramatang mendapat komplikasi serius seperti masalah pernafasan (disebabkan peparu bayi masih tidak matang), pendarahan di dalam otak, jangkitan kuman yang serius ataupun masalah pada salur pencernaan.

Adakah corticosteroid berbahaya kepada saya dan bayi?

Suntikan sebanyak 2 atau 4 kali dianggap selamat untuk ibu dan bayi. Lebih banyak kajian diperlukan untuk mangatakan suntikan lebih daripada itu adalah selamat.
Bilakah sepatutnya saya mendapat suntikan corticosteroid ?

Suntikan diberikan pada minggu kehamilan ke 24 dan 33 minggu 6 hari. Jika anda akan menjalani pembedahan elektif, suntikan corticosteroid amatlah digalakkan jika pembedahan itu akan berlangsung pada 35 hinggga 38 minggu 6 hari kehamilan.
Suntikan corticosteroid boleh diberikan sebelum 24 minggu kehamilan, tetapi bukti corticosteroid dapat membantu bayi seawal ini masih lagi tidak jelas, pakar perunding akan berbincang dengan anda terlebih dahulu.
Berapa lama suntikan corticosteroid ini menjadi efektif?
Suntikan corticosteroid ini membantu jika dos terakhir diberikan antara tempoh 24 jam sehingga 1 minggu sebelum bayi dilahirkan. Ada juga kebaikan sekiranya bayi dilahirkan dalam tempoh 24 jam dari dos yang pertama.
Siapakah yang sepatutnya menerima suntikan corticosteroid?

Anda akan dinasihatkan untuk menerima suntikan ini jika anda berpotensi untuk melahirkan bayi pramatang. Ini termasuklah :
-Anda sedang mengalami kontraksi pramatang
-Air mentuban sudah pecah, walaupun tiada kontraksi
-Bayi dikehendaki untuk lahir awal, misalnya bayi tidak membesar dalam rahim
-Anda mempunyai masalah dan bayi perlu dilahirkan awal untuk menyelamatkan ibu, misalnya pre-eclampsia
-Jika anda akan menjalani pembedahan caeserean elektif sebelum 39 minggu, anda akan disarankan untuk menerima suntikan corticosteroid.
Kelahiran pramatang ni tak boleh disekat-sekat walaupun doktor guna pelbagai ubat untuk hentikan proses bersalin. Apa yang boleh dibuat, bantu mempersiapkan bayi pramatang yg bakal lahir untuk matangkan peparunya agar kurang komplikasi berkaitan dengan kelahiran pramatang.
Manusia hanya merancang, Allah yang menentukan segala-galanya. Ini ikhtiar kita.
Sumber: Muhammad Izzat


Setiap Bayi Baru Lahir Di Sarawak Bakal Terima Insentif RM 1000

Buat anda yang merupakan rakyat negeri Sarawak atau bakal melahirkan anak di negeri tersebut, ini adalah antara berita yang paling menggembirakan. Hal ini kerana setiap bayi baru lahir Sarawak akan diberi insentif RM1,000 tanpa mengira etnik, kepercayaan agama dan status sosial mulai tahun hadapan.
INSENTIF BOLEH DIKELUARKAN APABILA USIA 18 TAHUN
Ketua Menteri Datuk Patinggi Abang Johari Tun Openg berkata, namun insentif itu akan hanya boleh dikeluarkan selepas bayi berkenaan mencapai usia 18 tahun.

“Kerajaan Negeri membuat keputusan bagi memperkenalkan dasar baru itu dan ia bertujuan untuk memenuhi keperluan pendidikan atau dana untuk melanjutkan karier mereka,” katanya ketika membentangkan Rang Undang-undang Perbekalan (2019) pada persidangan Dewan Undangan Negeri Sarawak di sini hari ini.

Kerajaan Negeri bersetuju memperkenalkan satu dasar baru dan ia bertujuan untuk melanjutkan pelajaran atau sebagai dana untuk karier mereka,” katanya.

Mengulas mengenai insentif itu, Menteri Kebajikan, Hal Ehwal Komuniti, Wanita, Keluarga dan Pembangunan Kanak-kanak Negeri, Datuk Seri Fatimah Abdullah berkata ia sudah pasti memberi manfaat kepada generasi baharu di Sarawak.

Fatimah, yang juga Ketua Wanita Parti Pesaka Bumiputera Bersatu (PBB) berkata, parti itu akan terus mengunjungi hingga ke akar umbi dan mendekati orang ramai bagi menyalurkan maklumat mengenai perkara yang disentuh oleh Ketua Menteri semasa ucapan belanjawannya.
Antara isu itu ialah masa hadapan dan kehidupan rakyat terutama wanita, keluarga dan pembangunan kanak-kanak.
Sumber : Bernama


Bayi Selalu Mengamuk?Rupanya Ini Cara Nak Legakan Perut ‘Berangin’ Bayi

Secara purata seorang bayi akan mengeluarkan angin antara 13 hingga 21 kali setiap hari. Punca bayi kembung perut sering disebabkan masalah angin dan biasanya ia tidak memerlukan sebarang rawatan perubatan khas.
Seorang pengasuh, Enchantednanny ,telah berkongsi tips di TikTok yang mengubah hidup untuk menenangkan bayi serta membuatkan mereka tidur dalam beberapa saat. Ianya sangat mudah dan anda juga boleh menguasainya.

Baca juga: Diejek Tak Dapat Beri Susu Badan, Ibu Meroyan Buang Bayi Dalam Telaga!
PUNCA BAYI MENGAMUK

Adalah perkara biasa bagi bayi untuk mengalami masalah ketidak keselesaan perut, terutamanya semasa mereka sedang membesar sehingga ke tiga bulan ketika sistem pencernaan mula berkembang.

Gejala yang dihadapi bayi adalah termasuk kembung perut, kekejangan perut, dan kesukaran untuk sendawa, akan mengeluarkan tanda-tanda fizikal mereka seperti menangis dan mengamuk yang sukar untuk diselesaikan.
Walaupun perkara itu tidak perlu dibimbangkan, tiada siapa yang mahu melihat anak kecil mereka dalam kesakitan dan tidak selesa.
Jika anda telah melakukan rutin mengurut perut bayi seperti biasa tetapi masih menganggap bayi anda berada dalam tidak selesa akibat angin, anda mungkin boleh mencuba trick ini.
CARA MELEGAKAN KETIDAKSELESAAN BAYI
1. Urut perlahan perut bayi mengikut arah jam

Di dalam video tersebut, Enchantednanny membaringkan bayi di belakangnya lalu memegang tubuh badan bayi dengan kedua-dua tangan dan perlahan-lahan menggerakkannya dalam mengikut arah jam urut perut mereka dengan ibu jari seperti mengguli doh katanya.
“Apa yang sering kita lihat ialah ibu bapa mengurut perut bayi mereka dengan cara yang salah,” katanya sambil membelai perlahan perut bayi itu dengan tapak tangannya sambil menunjukkan kepada pengikutnya apa yang tidak boleh dilakukan.
2. Mengangkat separuh bahagian kaki bayi dan gerakkan perlahan-lahan

Seterusnya, anda boleh mengangkat separuh bahagian kaki mereka dan gerakan perlahan-lahan untuk mengerakkan pinggul mereka bagi merangsang aktiviti pencernaan.
Video Enchantednanny telah disukai lebih 2.1 juta penonton, dengan penonton memuji kaedah yang dipanggilnya sebagai kaedah ‘pelepasan sakit semula jadi’ untuk bayi bergas.
Video penuh:

 @enchantednanny
#goodtoknow #newbornbaby #newborntips #colickybaby #newmum #momtobe
 ♬ original sound – The Enchanted Nanny

Semoga tips ini dapat membantu menyelesaikan masalah anda dan selamat mencuba kepada si kecil anda!
Sumber: TikTok Enchantednanny


Bayi Tidur Mudah Terkejut Sampai Mama Kena Jadi ‘Ninja’. 5 Perkara Perlu Tahu

“Susah betul nak bergerak buat kerja lain. Baby ni dari tadi asyik terjaga, dengar bunyi sikit terkejut sampai menangis pun ada.”
Walaupun kebanyakan masa bayi baru lahir hanya akan tidur, dia juga mudah terbangun akibat terkejut. Biasanya apabila terdengar bunyi kuat atau apabila kita alih tempat tidurnya, tangan bayi akan mula terkapai-kapai dan akhirnya terjaga dari tidur.

Bukan setakat bunyi yang kuat, kadang-kadang bunyi yang sedikit dan pergerakan yang perlahan pun boleh dirasai dan mengganggu tidur bayi. Nak tak nak, ibu pun kena jadi ‘ninja’ – jalan berjingkit-jingkit dan kena buat semua perkara senyap-senyap tanpa mengeluarkan bunyi!
Kenapa bayi mudah sangat terkejut? Ini beberapa perkara yang ibu bapa perlu tahu tentang refleks terkejut pada bayi.

1. Bayi Amat Sensitif Dengan Bunyi Dan Pergerakan
Pada awal-awal hari kelahirannya, bayi masih dalam proses menyesuaikan diri dengan dunia barunya. Setiap bayi normal mempunyai refleks terkejut yang menyebabkan bayi mudah terbangun dan ia berpotensi menggangu kitaran tidur bayi.

Antara situasi yang biasa menyebabkan bayi terjaga adalah bunyi kuat yang mengejut seperti pintu tertutup dengan kuat, perubahan cahaya secara tiba-tiba seperti membuka langsir atau lampu ketika tidur, sentuhan mengejut seperti bangun daripada duduk mendodoikan bayi, atau pergerakan yang beralih yang membuatkan bayi rasa tidak disokong contohnya mengalihkan tempat tidur bayi dari pangkuan ke katil.
Dan mungkin yang paling susah – bayi juga mudah mengesan ketiadaan ibu apabila anda cuba ‘lari’ setelah selesai menyusukannya!
Foto Kredit: babyandnames.com
2. Punca Sering Berlakunya Refleks Terkejut Pada Bayi
Tahukah anda sebenarnya refleks terkejut ini sebenarnya dinamakan Refleks Moro. Ia terjadi kerana tindak balas bayi untuk melindungi diri daripada persekitarannya yang baru.
Memandangkan bayi baru lahir masih belum faham kesan dan akibat akan perkara yang berlaku, refleks ini bertindak sebagai ‘alarm’ atau alat penggera apabila bayi menerima informasi mengejut atau berlebihan melalui derianya.
Refleks Moro juga membantu bayi untuk bertindak terhadap rangsangan yang tidak menyenangkan dan mencetus tindak balas berpaut pada sebarang objek atau orang yang dekat padanya sebagai cara untuk melindungi diri daripada terjatuh.
Foto Kredit: impremedia.net
3. Cara Menenangkan & Membantu Bayi Tidur Lebih Lena
Ada sesetengah bayi yang sekadar terkejut seketika tetapi tidurnya tidak terganggu. Ada yang cukup terkesan sehingga terbangun dan menangis. Hal ini terjadi kerana bayi yang baru lahir masih menyesuaikan dirinya dengan persekitaran luas berbanding ruang sempit di dalam rahim.
Apabila bayi terkejut, tenangkan bayi dengan mendekatkan lengan dan kaki yang terkuak pada badannya serta dakap erat sehingga bayi rasa lebih tenang.
Teknik membedung bayi juga sering dipraktikkan kerana ia memberi keselesaan pada bayi baru lahir dengan meniru suasana ‘dipeluk’ seakan-akan di dalam rahim. Membedung juga membantu bayi mengehadkan pergerakan lengan dan kaki lalu mengelakkannya mudah terjaga. Ini akan membantunya mendapatkan tidur yang lebih nyenyak.
Foto Kredit : livestrong.com
4. Sampai Bila Bayi Akan Mudah Terkejut?
Refleks Moro memang biasa terjadi pada bayi baru lahir kerana ototnya yang masih berkembang serta masih menyesuaikan diri dengan persekitaran baru.
Menurut HealthLine, apabila bayi berusia 3 hingga 6 bulan, bayi akan mula mahir mengawal pergerakan mereka dengan lebih baik. Maka, refleks terkejut yang dialami akan semakin berkurang dan akhirnya menghilang. Pada usia ini, otot bayi semakin kuat dan bayi semakin biasa dengan persekitaran.
Namun, seperti juga orang dewasa, mereka mungkin akan tetap terkejut apabila mendengar bunyi yang kuat. Cuma mereka tidak lagi mendepakan tangan atau memperlihatkan gaya ‘terkuak’ semasa terkejut.
Foto Kredit: todaysparent.com
5. Ia Adalah Normal & Petanda Bayi Anda Sihat
Refleks Moro tidak perlu dirisaukan oleh ibu bapa. Asalkan ibu bapa dapat mengenal pasti punca refleks ini dan tahu cara untuk menenangkan bayi, ia adalah memadai.
Sebaliknya, jika bayi tidak menunjukkan refleks secara normal, ia merupakan tanda kepada masalah pergerakan normal bayi. Contohnya jika refleks mengejut hanya terjadi kepada sebelah badan, ia mungkin disebabkan oleh bahu atau saraf yang cedera. Jika kedua-dua belah badan tiada refleks, ia mungkin berkait dengan masalah perkembangan otak atau saraf tunjang.
Ujian lanjutan mungkin diperlukan untuk menguji otot dan saraf bayi dengan lebih terperinci.

Pastikan Membedung Bayi Dengan Cara Yang Betul
Jika anda suka membedung bayi, pastikan anda tahu cara melakukannya dengan betul. Elakkan mengikat dengan terlalu kuat dan jangan bedungkan kakinya hingga ia tak dapat bergerak.
Menurut pakar, apabila kaki dan pinggul bayi tidak bebas untuk bergerak, ia akan meningkatkan risiko bayi terkena hip dysplasia, iaitu gangguan pembentukan sendi pinggul di mana bahagian atas tulang peha tidak berada tepat di soketnya. Untuk jangka masa panjang, ia dapat menyebabkan masalah perkembangan pada persendian kaki dan pinggul bayi.
Foto Kredit: Swaddle Love
Berikut adalah gambarajah yang boleh anda rujuk untuk membedung bayi.
Foto Kredit: ecoathome.com
Apapun, ibu tak perlu risau jika bayi kerap terkejut kerana fasa ini hanya sementara. Dalam sedikit masa lagi, biasanya bayi akan lebih terbiasa dengan rutin tidur mereka dan dapat tidur dengan lebih lena.


Bayi Sendawa – Kenapa Bayi Perlu Sendawa Lepas Minum Susu?

Perlukah Bayi Sendawa?
Mempunyai bayi adalah salah satu perkara yang paling membahagiakan, sekaligus menakutkan, terutama bagi ibu yang baru mempunyai anak. Ketika bayi kelihatan tak selesa atau ingin menangis setelah menyusu, kemungkinan besar bayi belum sendawa. Bayi yang sendawa setelah disusui mungkin adalah perkara remeh, namun perkara tersebut penting untuk kesihatan dan keselesaan bayi.
Berikut adalah beberapa sebab mengapa bayi perlu sendawa setelah menyusu :

1. Menjaga kesihatan sistem dalam tubuhnya
Apabila udara masuk ke tubuh bayi saat menyusu botol atau badan, udara tersebut akan mengganggu sistem penghadaman. Hal ini kemudian membuat bayi rasa tak selesa pada bahagian perutnya. Kerana itu, setelah menyusu pastikan bayi sendawa untuk mengeluarkan udara tersebut dari tubuhnya dan mencegah masalah pencernaan.

2. Mencegah ‘colic ‘

Colic adalah rasa sakit yang parah dan biasanya disebabkan oleh angin yang terperangkap pada perut. Jika bayi mengalami hal ini biasanya mereka menghisap banyak angin atau udara ketika makan. Membuat bayi sendawa selepas makan akan mengurangkan risiko bayi mengalami colic dan membuat pencernaannya lebih selesa.
3. Tidur bayi lebih nyenyak
Bayi yang tidak bersendawa selepas makan, kemudian tidur, biasanya akan sering terbangun semasa tidur. Ketika anda melihat bayi kelihatan tak selesa dan sering terbangun dari tidur, boleh jadi salah satu penyebabnya adalah rasa tak selesa atau sakit pada perut. Cuba untuk membuat bayi sendawa, kemudian tidurkan bayi lagi.
4. Bayi lebih selesa dan aktif
Gas dalam pencernaan bahkan boleh membuat orang dewasa merasa tak selesa dengan tubuhnya, hal yang sama juga berlaku pada bayi. Gas dalam sistem pencernaan akan membuat mereka tak selesa dan tak suka bekerja. Kerana itu, cubalah untuk membuat bayi sendawa selepas makan untuk menghilangkan gas dalam perutnya. Bayi akan menjadi selesa dan terus aktif sepanjang hari.
Sumber: Wanista.com


Bayi Ini Suka Senyum Sejak Dalam Kandungan Lagi

Seorang ibu bernama Amy Cregg (24 tahun) menjalani ujian ultrasound 4D scan di saat kandungannya berusia 31 minggu. Beliau terkejut kerana gambar cetakan 4D scan tersebut menunjukkan bayinya sedang tersenyum!

Yang lebih menarik, Amy dan suaminya Leighton Hargreaves mengatakan Leo terus tersenyum hingga dia lahir pada 30 Jun 2014 yang lalu. Kedua-dua pasangan bahagia dari Accrington Lancashire, Britain itu mengaku terkejut ketika melihat sikap Leo. Bukan mereka sahaja, malahan jururawat yang membantu proses kelahiran Leo juga kehairanan.

Senyum Leo begitu begitu memikat sehinggakan agen model dan perusahaan pakaian tertarik untuk mengabadikan senyuman comelnya itu dalam produk mereka.

Namun Amy dan Leighton tidak mahu terburu-buru untuk ‘menjual‘ anak mereka. “Saya akan tertarik jika Leo sudah agak besar sedikit.”

Scan 4D itu dilakukan di Babybond Ultrasound Direct clinic di Burnley. Dengan menjalani ujian ultrasound 4D scan, kita boleh mengetahui jantina, pertumbuhan dan berat bayi.
Apa beza 3D scan dan 4D scan?
3D scan adalah gambar-gambar tidak bergerak yang menunjukkan bayi dalam tiga dimensi, seperti foto-foto yang anda pernah lihat dalam surat khabar dan majalah.
4D scan (waktu merupakan dimensi keempat) adalah imej 3D bayi yang bergerak. Jika anda bercadang untuk membuat skan 4D, anda akan diberi gambar serta rakaman CD atau DVD.
Ibu mengandung disarankan agar buat 4D scan bila kandungan sudah mencecah 28 minggu ke atas. Untuk senarai klinik di Malaysia, boleh rujuk pautan ini.
Sumber: Telegraph UK


5 Bahaya Bila Anak Cuma Mahu Minum Susu, Tak Nak Makan!

“Aduhai Si Rania ni. Bagi makan apa saja diludahnya semula. Pening kepala memikirkan menu yang sesuai. Kalau minum susu, laju betul. Apa nak buat dengan bayi susah makan ni? Bahaya tak agaknya?”
Ada bayi yang memang akan masuk mulut untuk mencuba apa saja jenis makanan yang dihulurkan. Tapi, hanya ibunya yang faham betapa sukarnya nak menyuap makanan ke mulut anak yang sangat cerewet!

Silap hari bulan, kita yang stres dan berputus asa untuk menyediakan makanan apabila si kecil asyik membuat muka ‘pelik’ dan loya apabila dipaksa menelan masakan kita.
Tapi, jangan cepat berasa ‘lega’ kalau mereka tak mahu makan dan bergantung pada susu untuk kenyang.

Foto Kredit: nappytimes.wordpress.com

Anak Perlu Diajar Untuk Makan ‘Makanan Sebenar’
Pada usia 6 bulan, anak sudah sepatutnya diperkenalkan kepada makanan pelengkap.
Pada awalnya, memang biasa kalau anak susah makan dan belum biasa dengan rasa makanan lain selain susu.
Walaupun kita digalakkan untuk menyusukan anak hingga berumur 2 tahun, si kecil masih perlu didedahkan kepada pelbagai makanan.
Foto Kredit: bebegimlemutluyum.com
5 Bahaya Kalau Anak Tak Mahu Makan Dan Bergantung Minum Susu
Menurut CBS News, anak yang berusia 2 tahun hanya memerlukan 2 gelas susu sehari. Pengambilan susu berlebihan boleh mendatangkan bahaya, lebih-lebih lagi bagi anak yang tidak menyusu badan.
Ini 5 risikonya:
1. Tak Cukup Nutrisi
Susu bukanlah pengganti nutrisi bagi apa pun jenis makanan. Keperluan seimbang ini perlu datang daripada pelbagai makanan.
Malah, portal HealthyEating ada merungkai bahawa salah satu risiko anak kecil yang terlalu banyak minum susu adalah kekurangan zat besi.
Berbeza daripada tanggapan kebanyakan pihak, sumber tersebut menegaskan bahawa susu, terutamanya susu formula atau susu lembu sebenarnya boleh menghalang penyerapan zat besi dalam tubuh anak kecil.

2. Lebihan Kalori
Sungguhpun kita sedia maklum bahawa susu dan produk tenusu mengandungi kandungan protein, kalsium, magnesium, folat, dan vitamin, ia juga akan menambah kalori dalam tubuh.
Lebihan kalori ini boleh membawa kepada pelbagai risiko lain yang mungkin akan menjejaskan kesihatan dalam jangka masa panjang.
Antaranya termasuklah obesiti, penyakit jantung, dan kencing manis.
Foto Kredit: rosarossaonline.org
3.  Bayi Susah Makan, Cerewet, Makin Memilih
Ekoran daripada lebihan kalori tadi juga, anak akan sentiasa berasa kenyang dan menolak untuk makan.
Malah, jika dilihat dari sudut pandang psikologi pula, anak yang asyik minum susu ini akan menolak ‘solid food’ dan hanya inginkan makanan cair saja.
Jadi, tidak hairanlah kalau keadaan ini akan berterusan hinggalah anda mengurangkan jumlah susu yang mereka minum dalam sehari.
Foto Kredit: xnet.ynet.co
4. Lewat Perkembangan
Menurut pendapat pakar melalui BabyCentre, tindakan mengunyah makanan adalah penting untuk menguatkan otot rahang bayi.
Otot ini bukan saja membantunya makan dengan baik, tetapi bayi juga akan menggunakan otot ini untuk membantunya bercakap.
Foto Kredit: parentdish.co.uk
5. Kerosakan Gigi
Susu formula kebanyakannya mengandungi gula. Seperti yang dinyatakan melalui laman kesihatan HealthyChildren.org, susu formula ini adalah salah satu punca kerosakan gigi yang boleh terjadi seawal usia bayi.
Gula yang terkandung dalam susu ini akan berubah kepada asid oleh bakteria di dalam mulut si kecil. Asid inilah yang akan menjadikan gigi reput dan rosak.
Foto Kredit: everlastingsmile.com
Ubah Pola Makanan Langkah Demi Langkah
Walaupun tidak kurus, masih lincah dan tetap pintar, janganlah kita memandang ringan apabila bayi susah makan dan hanya ingin bergantung kepada susu.
Cuba pelbagaikan hidangan, tekstur, dan jenis makanan yang diberi kepada si kecil.
Kalau kita telahpun mengurangkan pemberian susu kepada bayi susah makan, jangan khuatir.
Lambat laun, si kecil akan membiasakan diri dengan pola makanannya yang baru.


Doktor Kongsi Teknik 5s Atasi Bayi Susah Tidur Malam, Ibu Tak Pening Kepala Dah!

Antara cabaran bergelar ibu bapa adalah memastikan bayi tidur malam pada waktunya. Ini bukanlah satu perkara mudah kerana boleh menyebabkan tahap kesihatan dan emosi ibu bapa terganggu memikirkan punca bayi tak tidur malam.
Meninjau ke laman media sosial milik Dr Kamarul Ariffin Nor Sadan, beliau ada kongsikan beberapa tips bayi susah tidur malam untuk ibu bapa praktikkan. Menurutnya, teknik 5S yang dikongsikan itu sememangnya dapat membantu si manja tidur lebih awal dan nyenyak.

Baca juga: Risau Anak Kecil Berjam-jam Tengok Telefon, Ibu Ayah Sila Kawal, Jangan Nanti Menyesal!
BAYI SUSAH TIDUR MALAM? BOLEH ATASI GUNA TEKNIK 5S INI

1. Swaddling

Merujuk kepada teknik membedung bayi menggunakan kain supaya lengan dan kaki mereka dalam kedudukan yang ketat.
Ini boleh membantu bayi berasa selamat dan selesa seperti dalam kandungan serta dapat mengurangkan refleks kejutan yang boleh membangunkan mereka daripada tidur.
2. Side Lying
Perlu diingatkan, bayi harus tidur pada belah kanan mereka dan kepala bayi harus diletakkan pada bahagian yang lebih tinggi daripada badan mereka untuk mengurangkan risiko SIDS.
3. Shushing
Shushing adalah cara mengeluarkan bunyi desiran lembut yang meniru bunyi bayi dengar dalam kandungan. Bunyi ini dapat membantu menenangkan bayi dan membantu mereka tidur dengan lebih mudah.
Ibu ayah boleh membuat bunyi shushing dengan suara mulut atau menggunakan aplikasi di telefon.

4. Swinging
Merujuk kepada cara mengayun bayi dengan lembut di dalam pelukan atau buaian. Teknik ini dapat membantu bayi memejamkan mata dan merangsang tidur yang tenang menggunakan buaian bayi, kerusi berayun, atau mengayun dalam pelukan.
5. Sucking
Teknik terakhir ini ibu bapa boleh berikan pacifier supaya dapat tidur dengan cepat namun, pastikan bayi tahu menyusu dan berat badan mencukupi terlebih dahulu sebelum memberikan pacifier.
Kombinasi daripada teknik-teknik ini dapat membantu bayi tidur dengan lebih mudah dan merangsang tidur yang tenang. Walau bagaimanapun, perlu diingatkan bahawa setiap bayi berbeza-beza, jadi ibu ayah perlu mengenalpasti teknik mana yang sesuai untuk si manja.
Sumber: Facebook Dr Kamarul Ariffin Nor Sadan


Kasihan Baby Terpaksa Meneran Sampai Merah Muka, Ini Punca Susah Berak Berhari-Hari!

Antara masalah sering dihadapi oleh ibu selepas melahirkan anak adalah bayi tak berak berhari-hari. Perkara itu sudah tentunya merisaukan kerana takut si kecil ada masalah sembelit dan menganggu usus mereka.
Oleh itu, penulis akan kongsikan beberapa punca dan cara mengatasi masalah bayi tak berak ini supaya hati mama dan ayah lega. Jangan risau!

Baca juga: Amalkan Doa Ini Sebagai Penawar Ketika Anak Demam, Berkesan!
PUNCA BAYI TAK BERAK BERHARI-HARI, KENA RISAU TAK?

Untuk pengetahuan anda, bayi yang sepenuhnya menyusu badan jika tidak berak adalah merupakan perkara normal. Ini kerana susu badan mempunyai nutrien yang cukup untuk si kecil.

Antara punca utama bayi tidak berak berhari-hari adalah cara penyusuan. Biasanya, bayi yang minum susu formula dan ambil makanan pejal perlu membuang air besar untuk mengelakkan sembelit.
Bayi baru lahir akan berak selepas menyusu sekurang-kurangknya 6 kali sehari. Dalam lingkungan usia 2 bulan ke atas, usus akan berkembang dan menjadi lebih matang sehingga membolehkan si keci membuang najis lebih lama daripada sebelumnya.
Pemilihan susu formula juga penting kerana walaupun kalsium dan vitamin yang ada dalam susu formula lembu namun ia lebih cenderung memyebabkan bayi sembelit dan sakit perut.
CARA ATASI MASALAH TAK BUANG AIR BESAR

Antara cara yang boleh dicuba sekiranya bayi tak berak adalah, sapukan sedikit losen dan urut bahagian perut anak secara perlahan-lahan. Gerakkan kaki dan paha seperti sedang mengayuh basikal untuk melancarkan usus.
Ibu juga dinasihatkan untuk cuba menukar susu formula kepada jenis lain yang lebih bersesuai dengan si manja. Sekiranya bayi menyusu badan, jangan risau dan berhenti serta-merta.
Selain itu, jika si kecil menyusu botol, ibu boleh cuba untuk menambahkan sedikit jus buah prun atau buah pir ke dalam susu formula mereka. Untuk bayi berusia lebih 6 bulan, dinasihatkan agar untuk cairkan sedikit kandungan susu formula
Jangan sesekali memberi air untuk membantu bayi membuang air bersar kerana ia adalah tidak benar dan akan memudaratkan kesihatan bayi.
Susu ibu atau formula mengandungi kandungan natrium, klorida, potasium dan elektrolit yang mencukupi untuk bayi. Dengan memberikan air berlebihan kepada bayi akan melarutkan kandungan garam dan elektrolit yang diperlukan sehingga menyebabkan buah pinggang bekerja dengan lebih keras.
Dapatkan rawatan doktor sekiranya:

Bayi tak aktif dan lembik
Menangis ketika membuang air besar
Suhu badan meningkat
Muntah susu

Baca juga: Anak Sering Meragam Bab Makanan? Guna Tips Ini Kalau Nak Elak Si Kecil Jadi Picky Eater
Sumber: Kelab Mama


Video Bayi Ketagih Dadah Sejak Lahir Dikritik Ramai

Ibu hamil biasanya sangat berhati-hati dalam mengambil ubat-ubatan tertentu ketika diserang penyakit.  Ini kerana kita semua cukup sedar akan bahaya dadah yang mampu menjejaskan kandungan. Namun, pernahkah anda terfikir yang bayi ini mungkin akan menjadi ketagih dadah?
Apa yang mengejutkan ialah, terdapat seramai 130,000 bayi di Amerika Syarikat telah dilahirkan dalam keadaan bergantung kepada dadah sejak 10 tahun kebelakangan ini.

Video yang dimuatnaik oleh saluran Youtube AJ+ bertajuk “These Babies Were Born Addicted To Drugs” ini baru dimuatnaik pada 9 Disember dan sudahpun mendapat lebih 63 juta ‘views’ di laman Facebook mereka. Ia dihujani pelbagai kritikan daripada masyarakat, terutamanya para ibu serta golongan wanita.
Ia mendedahkan bagaimana bayi yang dilahirkan oleh penagih dadah juga mengalami ketagihan, seperti ibunya. Sangat memilukan apabila melihat bagaimana kaki bayi tersebut menggigil akibat ketagihan dadah jenis opiad (seperti heroin).

Clorissa Jones, ibu kepada dua orang bayi comel yang ketagih dadah membuat pengakuan bahawa dia sedang mencucuk heroin ketika hampir melahirkan bayi. Walaubagaimanapun, dia kini mendakwa sudahpun ‘bersih’ daripada pengaruh dadah manakala anaknya, Braxton semakin pulih.


Bayi Tak Kenyang, Kejap-kejap Nak Menyusu. Ini 5 Perkara Tentang ‘Cluster Feeding’ Ibu Perlu Tahu

“Apa kena dengan si Rania hari ni. Baru kejap tadi menyusu macam tak kenyang-kenyang. Betul-betul lapar ke atau nak main-main aja? Takut kalau banyak sangat susu nanti muntah pula.”
Bila si kecil asyik nak menyusu dengan terlalu kerap, kita mungkin akan berasa pelik. Bukan itu saja, seluruh badan terasa sengal sampai kerja-kerja lain semuanya tergendala. Tak sampai sejam nak menyusu lagi. Kalau tak diberi, menangis dan meraung pula dibuatnya.

Ini mungkin petanda yang bayi anda sedang mengalami sebuah keadaan yang dikenali sebagai ‘cluster feeding’. Mesti ramai ibu pernah menghadapi situasi sebegini bukan?
Jom ketahui beberapa perkara tentang ‘cluster feeding’.

5 Perkara Tentang ‘Cluster Feeding’ Yang Ibu Perlu Tahu
1. Apakah ‘Cluster Feeding’?
Menurut Health.com, ‘cluster feeding’ atau ‘bunch feeding’ adalah fasa di mana bayi anda mahu menyusu dengan begitu kerap dalam tempoh masa yang singkat.

Anda tak perlu risau kerana hal ini adalah normal bagi setiap bayi. Dalam tempoh ini mungkin ibu akan berasa letih yang luarbiasa dan mungkin juga agak tertekan kerana bayi seolah-olah tidak kenyang menyusu walaupun telah diberi dengan kerap.
Foto Kredit: preciouslittlesleep.com
2. Mengapa ‘Cluster Feeding’ Berlaku?
Bayi yang baru lahir biasanya akan menyusu dengan kerap kerana saiz perut mereka sangat kecil dan tidak dapat menampung makanan yang banyak. Di samping itu, mereka juga mungkin tidak puas minum kerana masih belajar untuk menghisap dengan baik. Oleh sebab itulah mereka perlu kerap menyusu.
Selain itu, alasan yang paling kerap dikaitkan dengan ‘cluster feeding’ adalah akibat growth spurt – iaitu di mana bayi sedang mengalami lonjakan pertumbuhan, atau orang kita biasa panggil ‘beralih bulan’. Dalam tempoh ini, tubuh bayi akan bertambah berat dan panjang serta ukur lilit kepalanya bertambah besar, lebih cepat berbanding kadar kebiasaannya.
Bagi ibu yang baru mula masuk kerja, bayi anda mungkin juga akan menyusu dengan kerap pada sebelah petang kerana bayi mahu ‘bermanja’ dan ‘rindu’ pada ibu!
Foto Kredit: istockphoto.com
3. Berapa Lamakah Fasa Ini Akan Berterusan?
Bergantung kepada puncanya, fasa ini mungkin akan berterusan hingga bayi berasa selesa dengan penyusuannya.
growth spurt, sumber menyatakan bahawa ia mungkin boleh berlaku selama 1-2 hari pada bayi baru lahir, atau mencecah tempoh seminggu pada bayi yang lebih besar.
Foto Kredit: themominmemd.com
4. Adakah Ia Pentanda Susu Ibu Berkurang?
Apa yang ibu perlu jelas, ‘cluster feeding’ bukanlah petanda low milk supply yang ibu harus risaukan.
Dalam tempoh ini, mungkin ada ibu-ibu yang berasa teramat penat, bimbang, keliru dan mahu mencari jalan alternatif kerana menyangka bayi tidak dapat menyusu dengan puas akibat kekurangan susu. Normal bagi ibu untuk berasa pressure dan terfikir untuk memberi susu formula kepada bayi, atau mungkin juga atas desakan pasangan mahupun orang sekeliling.
Sebenarnya, ‘cluster feeding’ juga adalah salah satu cara semulajadi bagi membantu ibu memproduksikan lebih banyak susu mengikut keperluan bayi. Jika anda memberi bayi anda susu formula, maka dikhuatiri tubuh anda tidak akan mendapat isyarat untuk menghasilkan lebih banyak susu. Jadi, selagi bayi anda membuang air besar dan kecil secara normal, tak ada apa yang perlu ibu risaukan ya!
Foto Kredit: youtube.com
5. Apa Yang Ibu Patut Lakukan?
Ada beberapa tips yang ibu boleh lakukan untuk mengatasi fasa ini dengan relaks dan tenang.

Tangguhkan dahulu kerja-kerja lain buat sementara waktu. Elakkan diri terasa stres dan terlampau penat.
Gunakan sling atau penggendong untuk memberi peluang anda melakukan kerja lain sementara menyusukan bayi.
Posisi menyusu yang selesa dan relaks seperti berbanring jika anda dah terlalu letih.
Sediakan barang-barang yang boleh anda lakukan secara santai berdekatan tempat menyusu seperti phone, majalah, buku, dan sebagainya.
Minta penglibatan suami untuk membantu kerja yang tergendala atau memegang bayi apabila dia tidak menangis.
Banyakkan minum air dan makanlah secukupnya agar anda berasa lebih bertenaga untuk menyusukan bayi.

Gunakan Peluang Untuk Bonding Dengan Bayi
Walaupun letih, cubalah gunakan peluang ini untuk berinteraksi dengan bayi. Abaikan dulu tugasan lain dan fokuskan pada bayi anda. Bermain dan berbuallah dengannya. Lagipun, tempoh ini sementara saja. Yang penting, suami juga perlu turut serta ya. Barulah ibu rasa kurang stres dan ceria!


Ibu Jangan Panik Bila ‘Check’ Kandungan Bayi Terbelit Tali Pusat, Ini Anda Perlu Tahu!

Bayi terbelit tali pusat atau nuchal cord ialah istilah yang digunakan dalam perubatan apabila bayi anda mempunyai tali pusat yang melilit pada bahagian lehernya ketika dalam kandungan ibu. Ini boleh berlaku semasa mengandung, bersalin, atau kelahiran.
Tali pusat merupakan sumber kehidupan bayi. Ia membekalkan bayi darah, oksigen, dan nutrien yang diperlukan. Sebarang masalah dengan tali pusat bayi boleh menjadi sangat membimbangkan, akan tetapi majoriti kes nuchal chord tidak lah berbahaya.

Baca juga: Terasa Pedih Terbakar Ketika Kencing, Jaga-Jaga Ini Bahaya Kencing Kotor Sewaktu Hamil
BAYI TERBELIT TALI PUSAT DALAM KANDUNGAN
Gambar: Bahagian berwarna pada ultrasound menunjukkan bahawa tali pusat berada di bawah dagu bayi – UTSouthwesternMedicalCenter.

Berdasarkan kajian, kira-kira 1 daripada setiap 3 kelahiran bayi dilahirkan dalam keadaan sihat sempurna dengan terbelit tali pusat di leher mereka. Mari ikuti perinciannya dengan lebih lanjut.

BAYI TERBELIT TALI PUSAT APA PUNCANYA?
Sekiranya anda hamil, semestinya lebih tahu bahawa, berapa banyak bayi anda bergerak di dalam kandungan. Bayi yang aktif bergerak merupakan faktor mengapa berlakunya terbelit tali pusat. Namun, terdapat beberapa sebab lain yang anda perlu tahu juga.
Tali pusat yang sihat dilindungi oleh isi lembut dan bergelatin yang dipanggil ‘Jelly Wharton’. Jeli ini wujud untuk memastikan tali pusat bebas dari simpulan supaya bayi selamat, tanpa mengira betapa banyak dia menggeliat dan membalikkan badan.
Selain itu, terbelit tali pusat boleh terjadi kerana:

Hamil anak kembar.
Mempunyai air ketuban yang berlebihan.
Tali pusat sangat panjang.
Jelly Wharton tidak mencukupi.

Ibu bapa perlu tahu bahawa kondisi ini akan berlaku secara rawak dan tidak ada kena mengena dengan perbuatan seorang ibu. Malah, perlu ditekankan bahawa keadaan ini adalah tidak berbahaya dan anda boleh melahirkan bayi secara normal.
RISIKO NUCHAL CHORD

Nuchal chord secara umumnya, tidak dianggap sebagai menimbulkan banyak risiko kepada ibu hamil. Risiko hanya terjadi dalam kes tertentu yang jarang berlaku.
Namun begitu, risiko yang paling biasa berlaku daripada nuchal chord ialah penurunan kadar denyutan jantung bayi semasa bersalin. Ini biasanya akibat pengurangan oksigen dan aliran darah melalui tali pusat yang terjerat semasa kontraksi.
Walaupun terdapat penurunan kadar denyutan jantung, kebanyakan bayi masih dilahirkan secara sihat.
TINDAKAN YANG BOLEH DILAKUKAN
Sebaiknya anda tidak panik, sekiranya didiagnosis mempunyai nuchal chord pada awal kehamilan. Hal ini kerana, bayi anda masih boleh dilahirkan dengan selamat.
Jika pasukan perubatan anda mengetahui tentang kondisi ini semasa bersalin, mereka akan melakukan pemantauan tambahan. Ini supaya dapat mengetahui dengan segera jika bayi anda mengalami sebarang komplikasi.
Tambahan pula, tiada cara untuk mencegah atau merawat tali pusat yang berpintal. Tiada apa yang boleh dilakukan mengenainya sehingga proses kelahiran berlaku.
Kebiasaannya, doktor akan memeriksa tali pusat di leher bayi selepas proses kelahiran dan melepaskannya secara perlahan-lahan supaya ia tidak melilit di leher bayi sebaik sahaja bayi mula bernafas.
Konklusinya, bertenang dan jangan panik. Kondisi ini sebenarnya adalah normal dan tidak perlu terlalu risau sehingga menjejaskan kesihatan fizikal dan mental anda. Sebaiknya, sentiasa berhubung dengan doktor untuk mengetahui perkembangan bayi dalam kandungan anda.
Sumber: Healthline / Medical News Today


Bayi Tidur Meniarap Meninggal Selepas Menyusu, Doktor Sebak ‘Sekolahkan’ Pengasuh

Dikurniakan cahaya mata adalam impian bagi pasangan yang sudah berkahwin. Namun, tidak semua dalam kalangan kita yang dapat dikurniakan rezeki ini awal, ada juga yang lambat. Oleh itu,apabila sudah diberikan cahaya mata sudah pasti kita akan menjaganya seperti menatang minyak yang penuh.
Tetapi, sejak kebelakangan ini seringkali kita mendengar berita dikaitkan dengan tindakan pengasuh yang secara alpa menjaga bayi khususnya, dan mengundang maut. Ini menjadikan ramai dalam kalangan ibu bapa yang risau apabila menghantar anak ke pusat asuhan namun tiada pilihan kerana tuntutan kerja.

Baca juga: Permohonan MyKid 2022 Dibuka Semula, Bawa Dokumen & Walk-In Sahaja!
BAYI TIDUR MENIARAP MENINGGAL SELEPAS MENYUSU, DOKTOR ‘SEKOLAHKAN’ PENGASUH

Seperti perkongsian kisah penuh menyayat hati dari seorang doktor mengenai pemergian seorang bayi. Menerusi video Tiktok Dr Irma Izzati, kisahnya bermula apabila seorang kenalannya yang baru melahirkan dan ketika itu berusia 3 bulan. Selepas seminggu masuk bekerja, dia mengambil keputusan untuk menghantar anak ke pusat asuhan. Namun, tanpa diduga selepas hari ketiga, wanita tersebut terkejut diberitahu bahawa zuriatnya sudah dijemput Illahi.

Hal ini kerana, difahamkan insiden tersebut berlaku kerana si pengasuh telah meniarapkan si kecil tersebut selepas memberikan susu. Menurut pakar tersebut, kaedah meniarapkan bayi selepas menyusu adalah sangat berisiko kepada bayi. Malah, cara yang tepat adalah dengan mengamalkan posisi baring atau diletakkan ke dalam buaian selepas makan.
Bukan itu sahaja, Dr. Irma juga menitipkan pesanan kepada para penjaga kanak-kanak sama ada di pusat asuhan atau di rumah supaya peka dengan situasi ini. Perkongsian tersebut juga diharapkan dapat membuka mata para ibu bapa supaya turut berhati-hati.

 @drirmaizzati
kisah untuk dijadikan pengajaran #tiktokdoc #learnontiktok –#tiktokdoctor #tiktokguru
 ♬ original sound – Dr. Irma Izzati Abd Malek – Dr. Irma Izzati Abd Malek

‘KENAPA TAK BOLEH TIDUR MENIARAP?’
Menjengah ke ruangan komen juga, ramai dalam kalangan ibu bapa yang bertanyakan soalan kepada doktor. Ada yang masih tertanya-tanya kenapa bayi tidak boleh ditidurkan secara meniarap dan risau kerana anak-anak mereka sendiri suka tidur secara posisi meniarap.

Sumber: Tiktok @Dr.Irma Izzati


Proses Tumbuh Gigi (Teething) Jadi Punca Bayi Demam Panas? Rupanya Macam Ini…

Apabila bayi sudah mencapai usia sekitar 6 bulan, mak ayah akan melihat mereka sedang di dalam proses untuk pertumbuhan gigi. Seronoknya bila tengok si kecil sudah ada satu gigi kerana ini menunjukkan mereka berada di dalam fasa tumbesaran yang sihat. Tapi, orang cakap kebiasaannya bila bayi tumbuh gigi demam panas?
Risau juga kalau si kecil secara tiba-tiba mengalami demam panas bukan? Jadi, bagi mempersiapkan ibu bapa dari panik, berikut merupakan penjelasan dari pakar.

Baca juga: Trend Daftar Nama Anak Tanpa ‘Bin’ Atau ‘Binti’ Katanya Urusan Lagi Mudah…
BETUL KE BAYI TUMBUH GIGI DEMAM PANAS?

Menurut perkongsian dari Dr. Siti Sarah Aishah di lama Twitternya, ramai yang bertanyakan adakah bayi akan mengalami demam panas ketika pertumbuhan gigi? Hal ini kerana ramai dalam kalangan mak ayah yang risau jika tidak membuat persiapan yang secukupnya.

1.Mari kita lihat , adakah tumbuh gigi (teething) boleh menyebabkan demam panas?
Fakta: Mengikut kajian di AAP – American Academy of Pediatric, tumbuh gigi tidak akan menyebabkan demam panas.
2. Kenapa bayi akan demam panas dan tak nak makan?
Fakta: Tumbuh gigi berlaku umur 4-6 bulan.
-Umur ini mereka mula start mouthing ( masukkan barang asing dalam mulut) dan ini menyebabkan risiko jangkitan kuman.
3. Passive immunity berkurangan kerana antibody dari susu ibu kepada baby turun.
4. Kebanyakkannya bayi mengalami tumbuh gigi pada usia 6-12 bulan. Namun, tak semua bayi sama. Ada yang lebih cepat, ada juga yang lebih lambat. Pada usia 2-3 tahun, gigi susu bayi akan lengkap dengan jumlah 20 gigi.
5. Cara untuk mengurangkan kesakitan jika tumbuh gigi:
– memberikan teether
– mengurut gusi
– memberi hidangan yang sihat dan sejuk

 Sekiranya anak anda demam melebihi 38 Celcius, sila berjumpa dengan doktor untuk pemeriksaan lebih lanjut kerana risau jangkitan kuman boleh berlaku ketika waktu tumbuh gigi.
Sumber: Twitter Dr Siti Sarah Aishah Suhaidi


Bayi Usia 10 Bulan Maut Rumah Terbakar, Ditinggal Bersendirian

Baharu sahaja kita dikejutkan dengan kes kematian bayi yang ditinggalkan dalam kereta, sekali lagi kita dikejutkan dengan kes bayi maut dalam kebakaran di rumah. Menurut laporan, bayi tersebut ditinggalkan bersendirian di rumah sementara ibunya keluar sebentar ke pejabat pos.
MAUT DALAM KEBAKARAN

Bayi perempuan maut dalam kebakaran sebuah rumah di Kampung Bangkahulu, Gemas, 11.35 pagi hari ini.
Timbalan Ketua Polis Daerah Tampin, Deputi Superintendan Ahmad Pilus Zainal berkata, mangsa, Siti Nur Aini Zulimi, 10 bulan sebelum itu ditinggalkan sendirian oleh ibunya di dalam buaian elektrik sebelum wanita itu pergi ke Pejabat Pos Gemas pada 10.30 pagi.

MINTA BANTUAN JIRAN TENGOK BAYI

Menurut laporan dari Harian Metro, beliau berkata, ibu mangsa dipercayai meminta bantuan jirannya bagi melihat bayi berkenaan jika menangis.
“Ibu mangsa kemudian menerima panggilan telefon daripada jiran memberitahu rumahnya terbakar.
“Ibu mangsa bergegas pulang ke rumah dan mendapati anaknya maut dalam kebakaran itu,” katanya.
Ahmad Pilus berkata, ketika kejadian bapa mangsa sedang bertugas di Kem Syed Sirajuddin, Gemas. Beliau berkata, kebakaran sedang disiasat oleh pihak bomba dan kes diklasifikasi sebagai mati mengejut.
Sementara itu, Ketua Balai Bomba dan Penyelamat (BBP) Gemas, Mohd Farid Abu Bakar berkata, pihaknya menerima panggilan pada 11.38 pagi sebelum bergegas ke lokasi kejadian.
Beliau berkata, kebakaran membabitkan sebuah rumah jenis kekal yang terbakar 60 peratus dan punca kejadian masih dalam siasatan. Mayat mangsa yang melecur 30 peratus itu dihantar ke Hospital Tampin untuk bedah siasat.
Sumber : Harian Metro


Bayi Usia 14 Bulan Meninggal Dunia Gara-Gara Jatuh Katil

Menjaga anak-anak yang masih kecil sememangnya memerlukan pemerhatian yang mendalam. Ini juga termasuk kawasan sekitar seperti katil yang yang berpotensi mengakibatkan anak-anak mudah jatuh. Terbaharu, akhbar Harian Metro melaporkan terdapat kes bayi meninggal dunia akibat retak kepala akibat jatuh dari katil di rumah pengasuh!
BAYI 14 BULAN MENINGGAL DUNIA, KEPALA RETAK JATUH KATIL

Di Dungun, Terengganu, seorang bayi lelaki berusia 14 bulan yang mengalami pendarahan dan retak kepala dipercayai terjatuh dari katil di rumah pengasuhnya di Paka, di sini, meninggal dunia malam tadi.
Ketua Polis Daerah Dungun, Superintendan Baharudin Abdullah berkata, mangsa menghembuskan nafas terakhir di Unit Rawatan Rapi (ICU) Kanak-Kanak di Hospital Sultanah Nur Zahirah (HSNZ), Kuala Terengganu jam 10 malam.

Menurut laporan Harian Metro, mangsa yang sebelum itu tidak sedarkan diri dan terpaksa menggunakan alat bantuan pernafasan dibawa ke Jabatan Kecemasan dan Trauma HSNZ Kuala Terengganu kira-kira jam 5 petang kelmarin.

Pemeriksaan terhadap badan mangsa tidak menemui sebarang kecederaan fizikal namun pemeriksaan imbasan tomografi berkomputer (Ct Scan) mendapati mangsa mengalami pendarahan di ubun kepala serta keretakan di belakang kepala.

Berdasarkan sasil soal siasat, pengasuh wanita berusia 24 tahun memaklumkan mangsa terjatuh secara terlentang dari katil dengan kepalanya terhentak di lantai ketika bermain.
“Pada mulanya, kes disiasat mengikut Seksyen 31 (1) (a) Akta Kanak-Kanak 2001 tetapi kini kes disiasat mengikut Seksyen 304 Kanun Keseksaan kerana membunuh tanpa niat. Kita akan menahan suspek untuk siasatan lanjut,” kata Ketua Polis Dungun.
Akhbar semalam melaporkan bayi lelaki berusia 14 bulan mengalami pendarahan dan retak kepala selepas dipercayai terjatuh dari katil ketika berada di rumah pengasuhnya kelmarin.
Mangsa sebelum itu dihantar bapanya berusia 30 tahun ke rumah pengasuh jam 10.15 pagi sebelum lelaki terbabit bergerak ke kedai makan.
Bagaimanapun, lelaki terbabit menerima panggilan daripada isterinya memaklumkan anaknya mengalami masalah di rumah pengasuh sebelum dia bergegas ke rumah wanita terbabit.
Sumber: Harian Metro


Bayi Usia 19 Bulan Maut Akibat Tergelincir & Jatuh Dari Tingkat 5

Seorang kanak-kanak perempuan berumur 19 bulan maut akibat terjatuh dari tingkat lima sebuah restoran di Jalan Budusan, Penampang, Sabah petang semalam. Kejadian berlaku kira-kira jam 4.30 petang dan ahli keluarga mangsa membawa mangsa ke wad kecemasan Jesselton Medical Centre (JMC) namun disahkan meninggal dunia ketika mendapatkan rawatan.
MAKAN DI SEBUAH RESTORAN BERSAMA KELUARGA

Ketua Polis Daerah Penampang, Deputi Superintendan Mohd Haris Ibrahim, berkata siasatan awal mendapati mangsa dibawa oleh ahli keluarga untuk makan di sebuah restoran di tingkat lima bangunan berkenaan.

Katanya, mangsa dikatakan bermain bersama abangnya di lorong jejantas yang masih dalam pembinaan menghubungkan bangunan bersebelahan.

TERGELINCIR & JATUH DARI TINGKAT 5 BANGUNAN

“Ketika bermain dengan abangnya, mangsa dipercayai tergelincir sebelum terjatuh dari tingkat lima bangunan berkenaan. “Mangsa kemudiannya dibawa ke JMC untuk mendapatkan rawatan kecemasan,” katanya menerusi kenyataan media, hari ini.
Mohd Haris berkata, mangsa kemudiannya disahkan meninggal dunia oleh pegawai perubatan bertugas di JMC. Katanya, siasatan masih diteruskan dan kes diklasifikasikan sebagai mati mengejut.
Sumber: Berita Harian & Sabah News Today


Bayi Usia 2 Bulan Muntah Teruk Sebelum Tahu Dijangkiti Virus Covid-19

Ibu mana yang tidak terkejut apabila melihat bayinya yang baru berusia dua bulan mengalami muntah yang teruk. Hal ini sama seperti kejadian yang berlaku di Singapura di mana seorang ibu bernama Siti Hawa terkejut dan panik apabila melihat keadaan bayinya yang muntah dengan teruk. Dia bertindak pantas dengan memberitahu suaminya perkara itu kerana ia merupakan satu kejadiaan yang tidak normal.
Baca juga: Akibat Percaya Cakap Kawan, Wanita Ini Dimasukkan Ke Hospital Selepas Ambil Ivermectin

BAYI USIA 2 BULAN MUNTAH TERUK SEBELUM TAHU DIJANGKITI COVID-19

Menerusi laporan The Straits Times, bayi perempuannya, Aaisyah Humaira, positif untuk Covid-19 pada keesokan harinya. Anak perempuan kedua mereka, Aqilah Shazwani, 12, merupakan individu awal yang mengalami gejala setelah pulang dari pemeriksaan dan setelah melakukan ujian pengesanan Covid-19 keputusanya negatif. Walau bagaimanapun, dua hari kemudian keputusan ujian pengesanan didapati postitif.

“Oleh kerana ART Aqilah negatif pada awalnya, kami menganggapnya hanya demam biasa. Jadi kami masih bercampur dan makan bersama,” kata Hawa.

Hawa dan suaminya, Encik Muhamad Firdaus, 41, telah menerima vaksin Covid-19 sepenuhnya. Aqilah dikuarantin di rumah manakala Aaisyah terpaksa dikejarkan ke Hospital Universiti Nasional (NUH) pada hari keputusannya positif. Dia dimasukkan ke unit rawatan intensif neonatal.

Nasib tidak menyebelahi mereka, Hawa dan suaminya, turut positif untuk Covid-19. Hawa ditahan di NUH dan suaminya mengasingkan diri di rumah.
“Saya mengalami sakit tekak dan mata gatal. Asma saya semakin teruk dan dada saya sakit dan terasa berat. Saya menghidap asma, diabetes dan darah tinggi, jadi saya bimbang Covid-19 boleh memberi kesan buruk kepada saya.” tambahnya.
Setelah berjaya menjalani kuarantin di rumah dan hospital, mereka akhir dibenarkan pulang dan Hawa bersyukur kerana boleh meluangkan masa bersama keluarga lagi.
“Saya bersyukur kerana kami semua sihat dan saya dapat duduk di ruang tamu dengan anak-anak saya serta menonton TV bersama,” ujarnya.
Sumber: The Straits Times


Bayi Usia 20 Hari Meninggal Dunia Akibat Tersedak Susu

Ramai dalam kalangan ibu yang menyusu seringkali risau apabila terbaca banyak kes kematian melibatkan bayi terutama ketika menyusu. Hal ini kerana, insiden tersedak semasa menyusu boleh membawa maut tambah pula jika bayi tersebut masih lagi berusia beberapa hari.
Terbaharu di Iskandar Puteri , Johor Bharu, seorang bayi perempuan berusia 20 hari meninggal dunia disyaki akibat tersedak susu dalam kejadian di rumah keluarganya di Forest City, Tanjung Kupang di sini kelmarin.

BAYI SEDANG MENYUSU
Gambar hiasan.
Memetik laporan Kosmo yang menemubual Ketua Polis Daerah Iskandar Puteri, Asisten Komisioner Dzulkhairi Mukhtar berkata, bayi berkenaan disedari tidak sedarkan diri oleh bapa angkatnya ketika kejadian pada pukul 10 pagi.

Menurutnya, bayi berkenaan sedang menyusu di rumah sewa bapa angkatnya di Tanjung Kupang. Lelaki berusia 35 tahun itu kemudian mendapati anak perempuannya sudah tidak bergerak dan disyaki tidak bernyawa.

Kemudian, dia menghubungi Klinik Kesihatan Tanjung Kupang. Apa yang menyedihkan adalah apabila pemeriksaan pihak klinik mengesahkan bayi tersebut telah meninggal dunia.

Dzulkhairi berkata, mayat bayi berkenaan dihantar ke Hospital Sultanah Aminah (HSA) untuk bedah siasat.
Katanya, bayi perempuan berkenaan dilahirkan di HSA pada 27 September lalu belum didaftarkan dan dipercayai anak tidak sah taraf.
Sumber: Kosmo


Bayi Usia 3 Bulan Maut Dipukul Bapa Kerana Enggan Minum Susu

Di Alor Setar, seorang bayi berusia tiga bulan meninggal dunia gara-gara dipukul bapa kandungnya sendiri dalam kejadian yang berlaku baru-baru ini.
Menurut Ketua Polis Kedah, Datuk Wan Hassan Wan Ahmad, bayi tersebut ditemui ketika anggota Jabatan Siasatan Jenayah dari Ibu Pejabat Polis Kontinjen (IPK) menyerbu rumah suspek berusia 28 tahun.

Baca juga: Isteri Mengamuk Tampar Suami Tengah Seronok Karok Dengan Wanita Lain Atas Pentas
BAYI USIA 3 BULAN MAUT DIPUKUL BAPA KERANA ENGGAN MINUM SUSU

Serbuan dilakukan pada pukul 2.50 petang itu mendapati suspek dalam keadaan khayal dan hasil ujian air kencing positif dadah jenis methamphetamine.

“Hasil soal siasat polis, suspek mengaku memukul bayinya kerana enggan minum susu dan menangis tanpa henti,” ujarnya.
Mayat bayi dibawa ke Hospital Sultanah Bahiyah untuk dibedah siasat dan hasil bedah siasat mendapati mangsa meninggal dunia kerana kecederaan pada bahagian kepala akibat hentakan.
Suspek direman selama tujuh hari dan kes disiasat mengikut Seksyen 302 Kanun Keseksaan kerana membunuh.
Sumber: Kosmo


Bayi Usia 42 Hari Pucat & Kekuningan Selepas Ibu Rawat Radang Kulit Guna Inai

Seorang bayi berusia 42 hari mengalami kekuningan, pucat, dan air kencingnya kemerahan selama dua hari selepas ibunya merawat radang kulitnya (napkin rash) menggunakan inai, lapor laman berita Kosmo.
Baca juga: Paracetamol VS Toren, Ubat Mana Perlu Beri Untuk Anak Positif Jangkitan Influenza?

BAYI TERKESAN SELEPAS IBU RAWAT ‘NAPKIN RASH’ GUNA INAI…
Gambar: Public Health Malaysia.
Menerusi perkongsian Facebook Public Health Malaysia (PHM), bayi tersebut dibawa ke hospital dan setelah pemeriksaan dilakukan, hemoglobin (HB) jatuh kepada 6gm/dl dan terdapat kekurangan G6PD.

Katanya, terdapat bahan di dalam daun inai dikenali sebagai Lawson.

“Ia digunakan bukan sahaja untuk kosmetik, tetapi terapi penyakit kulit tertentu.
“Di dalam kajian, sebatian kimia ini boleh menyebabkan sel darah terurai dan pecah,” jelasnya.
Gambar hiasan – Kosmo.
Mengulas lanjut, Public Health Malaysia menjelaskan, penggunaan inai kebiasaannya adalah selamat, kecuali pada mereka yang mempunyai alahan.
“Elakkan menggunakan inai jika anda mempunyai alergik kepada Lawsonia Inermis.
“Tiada data kajian untuk kegunaan selamat dalam kalangan ibu mengandung atau menyusu. Jika boleh, elakkan sahaja,” ujarnya.
IBU MENGANDUNG JANGAN PAKAI ‘NAIL POLISH’…
Malah, PHM turut menasihatkan kepada ibu mengandung supaya tidak memakai pengilat kuku atau ‘nail polish’ bagi mengelakkan oximeter sukar mengesan oksigen dalam darah sewaktu bersalin.

Sumber: Kosmo / Public Health Malaysia


Bayi Usia 7 Minggu Maut Digoncang Oleh Penjaga Taska Kerana Menangis

Seorang wanita di Illinois, Amerika Syarikat (AS) didakwa menggoncang tubuh seorang bayi berusia tujuh minggu sehingga meninggal dunia kerana enggan berhenti menangis, lapor Metro UK kelmarin.
Suspek Taylor Burris, 24, dilaporkan menunggu lebih tiga jam sebelum meminta bantuan, di mana jenayah itu berlaku kira-kira jam 10.40 pagi hari yang sama.

Baca juga: Ibu Muda Maut Ketika Keluarkan Baju Dari Mesin Basuh Sedang Berputar
BAYI USIA 7 MINGGU MAUT DIGONCANG OLEH PENJAGA TASKA KERANA MENANGIS
Pekerja taska Taylor Burris (kanan) ditahan hampir sebulan selepas bayi Maren Gallagher (tengah) didakwa digoncang dan meninggal dunia. – MetroUK

Difahamkan, suspek membuat carian Google sewaktu mangsa, Maren Gallagher, sedang bertarung nyawa di hospital akibat trauma di kepala.

Pihak polis, Sarjan Roger Pope berkata,
“Suspek mengakui bahawa dia membuat pencarian di “Google” mengenai ‘sindrom goncang bayi’ pada petang ketika Maren berada di hospital dan sedang terbaring nazak,” katanya.
Burris kemudian memaklumkan kepada pihak polis, kecederaan itu berpunca daripada terkena bola lisut di pusat jagaan yang menyebabkan bayi itu menangis.
Sekadar gambar hiasan.
Bagaimanapun, menerusi soal siasat kali kedua pada Selasa, suspek mengakui bahawa badan mangsa digoncangnya kerana bayi itu yang enggan berhenti menangis.
Pihak berkuasa memaklumkan, Burris menghubungi talian kecemasan pada 2.05 petang (17 Mei) dan melaporkan seorang bayi yang tidak memberi respon di pusat jagaan harian di Forsyth, Illinois, demikian menurut afidavit yang diperoleh oleh akhbar Herald & Review.
Kini, suspek ditahan di penjara Macon County dan mahkamah menetapkan perbicaraan seterusnya pada 15 Julai depan.
Sumber: Metro UK


Bayi Usia Setahun Jatuh Dari Balkoni Bangunan

Seorang kanak-kanak lelaki berusia setahun terjatuh dari balkoni sebuah bangunan di Turki dengan keadaan jatuh kepala dahulu sebelum diselamatkan seorang lelaki yang berada di situ, lapor Kosmo Online semalam.
Video kejadian kanak-kanak jatuh itu dirakam di bandar Amasya, utara Turki.

Baca juga: ‘Terlupa’ Ada Anak Dalam Kereta, Budak Perempuan Maut Ditinggalkan Berjam-Jam
BAYI USIA SETAHUN JATUH DARI BALKONI BANGUNAN
Gambar: Kanak-kanak lelaki itu terjatuh lalu melantun di belakang seorang lelaki. – The Sun

Difahamkan, mangsa dilihat melantun di atas bahagian belakang seorang pembeli yang berada di hadapan sebuah kedai sebelum jatuh ke atas lantai.

Ketika kejadian pembeli itu, Ruhi Asci sedang meninjau dari luar tingkap sebuah kedai ketika mangsa, Khatira Amiri tergelincir melalui pagar balkoni dan terkena bahunya.
Sumber daripada The Sun melaporkan, Ruhi yang kelihatan terkejut kemudian berpaling dan mendapati bayi Khatira terjatuh di atas lantai konkrit berhampiran dengannya.
“Pada mulanya, saya fikir pasu bunga yang jatuh menimpa saya. Apabila saya menoleh, saya menyedari ia adalah seorang kanak-kanak.
“Kanak-kanak itu terjatuh di atas belakang saya terlebih dahulu, sebelum jatuh ke atas lantai. Kelihatan sedikit darah mulai keluar dari mulut dan giginya,” kata Ruhi.
Gambar: The Sun
Ketika dia cuba memeriksa, ibu kanak-kanak berkenaan berlari keluar dalam keadaan panik. Kemudian kedua-duanya bergegas membawa Khatira ke hospital berdekatan untuk menerima rawatan lanjut.
Media tempatan melaporkan bahawa kanak-kanak lelaki itu bermain di balkoni pangsapuri di tingkat satu apabila dia tergelincir melalui pagar.
Laporan mengatakan bahawa anak kecil itu kini berada dalam keadaan stabil bersama ibunya. Tidak jelas sama ada pihak berkuasa tempatan sedang menyiasat kejadian itu atau sebaliknya.
Sumber: Kosmo Online / The Sun


Bayi Viral Alami Sakit ‘Rare’, Warganet Titip Doa Supaya Dipermudahkan Urusan

Setiap bayi di dunia ini mempunyai keistimewaan tersendiri dan berbeza-beza di mata ramai. Sebagi ibu bapa kita perlu tabah dengan setiap ujian diberikan Allah SWT meskipun agak pahit untuk ditelan. Hal ini sama seperti perkongsian seorang wanita di laman Facebooknya yang berharap agar ibu bapa kepada kanak-kanak viral sentiasa kuat menghadapi ujian di dunia.
Baca juga: [VIDEO] “Ya Allah, Sebaknya…”- Bapa Meraung Rindu Anak, Nombor Telefon Kena Block

BAYI VIRAL ALAMI SAKIT RARE, WARGANET TITIP DOA

Menerusi perkongsian di laman TikTok dan juga Facebook, seorang wanita bernama Rabiatul Adawiyah Samad berkongsi keterujuaannya kerana dapat bertemu dengan seorang bayi istimewa.

Sebelum ini, si cilik itu pernah tular di media sosial berikutan mempunyai bulu-bulu halus yang sangat lebat sehingga menutupi badan dan wajahnya.

 @rabiatuladawiyah8896
Terjumpa baby viral yg comel ni kat HOSP ❤  Anugerah ALLAH .. #fypシ #foryou #viral #babycomel #tiktoksarawak
 ♬ Tuhan Jagakan Dia – Motif Band

Menurutnya, dia berkesempatan untuk berjumpa dan mendukung si kecil itu sewaktu membawa anaknya untuk check-up di sebuah pusat perubatan awam di Sarawak. Adawiyah berharap kanak-kanak itu sentiasa kuat menghadapi cabaran dan sentiasa ceria seperti kanak-kanak lain .

Pergi Hospital bawa zayyan check up terjumpa baby viral yang comel ni.  Tuhan uji mak bapanya kerana tuhan sayang, tuhan uji kerana tuhan tahu mak bapak dia pasti ikhlas menerima kelebihannya.
Semoga dia dah besar diberi kekuatan untuk menghadapi dunia mendatang. Faham-fahamlah kan zaman sekarang ni mulut orang. Semoga mental dan fizikal dia kuat.
Walaupun dia diberi anugerah macam ni, dia tetap comel bagi saya. Satu jam kami bermain, bersua, berkenalan. Pandai pilih tangan. Sampai kita berjumpa lagi sayang.
“YA ALLAH, COMEL SANGAT…”
Posting Adawiyah sudah tentunya dibanjiri komen warganet yang rata-rata memuji kecomelan si kecil itu. Mata bulat kanak-kanak itu ternyata menarik perhatian warganet.

Bukan itu sahaja, mereka juga mendoakan agar kanak-kanak berkenaan membesar dengan sihat dan sentiasa dalam lindungan Allah SWT. Amin.

Sumber: Tiktok & Facebook Rabiatul Adawiyah Samad


Bayi Viral Rambut Tebal Kini Wajah Baharu Iklan Shampoo Antarabangsa

“Comelnya baby ni, rambut dia tebal, hitam dan bersinar pula tu! Apa rahsianya ye?”
COMELNYA BABY CHANCO!

Masih ingatkah anda seorang bayi yang pernah viral di internet kerana mempunyai rambut yang tebal, hitam dan bersinar? Baby Chanco yang berasal dari Kyoto, Jepun ini ‘mengejutkan’ orang ramai dari serata dunia dengan ketebalan rambutnya yang setanding dengan orang dewasa.
Baby Chanco yang berusia genap 1 tahun pada 23 Disember lepas kini mempunyai lebih dari 380 ribu pengikut di laman Instagramnya! Ramai orang ingin mengetahui perkembangan si kecil comel ini dan mahu juga melihat perkembangan rambutnya yang cantik itu.

WAJAH BAHARU SHAMPOO PANTENE

Bukan itu sahaja, baru-baru ini Baby Chanco juga telah dilantik menjadi salah seorang wajah baharu iklan shampoo terkenal antarabangsa iaitu Pantene. Ini menjadikan Baby Chanco merupakan model dan spokeperson termuda dan tercilik di dunia.

Selain menjadi wajah baharu iklan Pantene, Baby Chanco juga terlibat dalam salah satu filem pendek di bawah Pantene yang bertajuk ‘ The Hairy Tale’ yang membawa mesej kepada orang ramai bahawa ‘it’s okay to be different’.

Baby Chanco yang mula viral dan popular di serata dunia pada tahun lepas ini juga mendapat perhatian majalah antarabangsa seperti People Magazine, Allure Magazine dan Marie Claire. Oleh itu, kami sajikan gambar-gambar kecomelan Baby Chanco ini untuk anda semua. Mana tahu, ada yang terkenan anak dapat rambut macam ini kan?
TEBALNYA RAMBUT DIA!

View this post on Instagram

?? 最近本当時間がかかる? It takes so heavy time!! . #朝風呂派? #父モンチとの時間 #チラっにはまるわ #hair#hairmax #12ヶ月#12months#1year #爆毛#モンチさん#Monchhi♡
A post shared by  髪記録 / hair diary (@babychanco) on Jan 9, 2019 at 4:10pm PST

*Geramnya tengok rambut Baby Chanco!
Sumber : Washington Post


Bazar Ramadan 2022 Dibenarkan Beroperasi Di Wilayah Persekutuan

Bazar Ramadan di Wilayah Persekutuan Kuala Lumpur, Putrajaya dan Labuan dibenarkan beroperasi pada tahun ini dengan mengikut prosedur operasi standard (SOP) sedia ada. Menurut Menteri Wilayah Persekutuan, Datuk Seri Shahidan Kassim, lesen bagi pengoperasian bazar Ramadan tersebut akan diberikan kepada peniaga.
Baca juga: PM Tegaskan Tiada Lagi Sekatan Pergerakan Rakyat

BAZAR RAMADAN 2022 DIBENARKAN BEROPERASI DI WILAYAH PERSEKUTUAN

Menurut laporan Kosmo, beliau menyifatkan peluang berniaga di bazar Ramadan memang wajar diberikan kepada peniaga lebih-lebih lagi untuk membantu mereka ketika pasca Covid-19 ini.

“Kita akan membuka seluas-luasnya kepada mereka yang ingin berniaga untuk mengelakkan daripada dimanipulasi oleh pihak tidak bertanggungjawab menjual lesen. Kalau kita beri lesen, mereka kena berniaga dan tak boleh orang lain yang berniaga,” jelasnya.

Bimbang dengan peningkatan kes COVID-19, Shahidan berkata Kementerian Wilayah Persekutuan (KWP) turut memantau rapi perkembangan itu dan menasihatkan orang ramai agar tidak berkunjung ke tempat tumpuan umum bagi mengekang penularan wabak tersebut.
“Aktiviti perniagaan akan terus berjalan, namun perjumpaan dalam skala besar perlu dielakkan,” katanya.
Pengoperasian Bazar Ramadan pada tahun lepas di semua Wilayah Persekutuan juga dibenarkan dengan pematuhan SOP ketat seperti kawalan keluar masuk pengunjung dan penjarakan fizikal.
Sumber: Kosmo


AWAS! Peniaga Bazar Ramadan Guna Ubat Stapler Untuk Bungkus Makanan Akan Dikompaun

Sudah pasti ramai yang sangat seronok mengunjungi bazar Ramadan yang hanya ada ketika bulan puasa sahaja bukan? Namun, di sebalik keseronokan ini, terdapat pelbagai rungutan dalam kalangan rakyat yang juga merupakan pembeli tentang kualiti makanan yang dijual. Bukan itu sahaja, ada juga yang menggunakan ubat stapler atau dikenali sebagai dawai kokot sebagai pelekat antara bungkusan makanan. Bahaya!
KOMPAUN PENIAGA BAZAR RAMADAN KALAU GUNA UBAT STAPLER

Oleh itu, peniaga makanan yang menggunakan stapler atau dawai kokot untuk membungkus makanan boleh dikenakan tindakan kompaun di bawah Peraturan-Peraturan Kebersihan Makanan 2009 (PPKM), tegas Pengarah Kesihatan Negeri Pahang, Datuk Dr. Nor Azimi Yunus.
Ujarnya lagi menerusi laporan Samudera, penggunaan dawai kokot pada pembungkus makanan boleh dikategorikan sebagai salah satu pencemaran makanan. Bukan itu sahaja, ia juga sangat merbahaya untuk kanak-kanak yang membuka bungkusan makanan tersebut secara sendiri.

“Kalau kita lihat ‘stapler’ itu sendiri agak bahaya dan jika termasuk dalam makanan boleh membahayakan kepada individu terutama anak-anak kecil.Ini merupakan satu inovasi baharu yang tidak sepatutnya berlaku.”

Portal tempatan melaporkan, tinjauan mereka di beberapa buah bazar Ramadan di daerah Kuantan mendapati hampir kesemua peniaga menggunakan dawai kokot untuk membungkus makanan kerana ia dikatakan lebih mudah dan cepat. Jadi, diharapkan semua bazar Ramadan di seluruh negara mempraktikkan perkara yang sama.

Terdahulu, Ketua Pengarah Kesihatan, Tan Sri Dr Noor Hisham Abdullah menyatakan, peniaga makanan yang menggunakan paku, dawai kokot atau bahan seumpamanya yang berbahaya pada pembungkusan makanan boleh didakwa dan jika sabit kesalahan, boleh didenda tidak melebihi RM10,000 atau penjara tidak melebihi dua tahun atau kedua-duanya.
Malah, hukuman lebih berat boleh dikenakan sekiranya bahan itu ditemui dalam makanan. Oleh itu, sama-samalah kita menjaaga keselamatan dan kebersihan makanan supaya rezeki yang diperolehi diberkati.
Sumber: Samudera.my


Bazar Ramadan Masih Ada Di Wilayah Persekutuan Cuma Kaedah Pengurusan Akan Diperketatkan

Sudah beberapa negeri telah mengumumkan pembatalan bazar Ramadan pada tahun ini. Hal ini bagi mengelakkan penularan wabak merbahaya COVID-19 yang masih berada dalam paras merisaukan. Namun, bagi negeri Wilayah Persekutuan dikatakan bahawa bazar akan beroperasi seperti biasa cuma, akan diperketatkan dari segi peraturan dan pengurusan.
PENGURUSAN BAZAR RAMADAN DIPERKETATKAN

Prosedur pengurusan bazar Ramadan di Wilayah Persekutuan mulai tahun ini akan dipertingkat bagi mengelakkan orang ramai bersesak di gerai-gerai jualan, kata Menteri Wilayah Persekutuan Tan Sri Annuar Musa.
Memetik laporan Astro Awani, beliau berkata pihaknya akan membuat penelitian lanjut bersama pihak yang berkaitan sebelum pengumuman mengenai perkara itu dilakukan sedikit masa lagi.

“Saya tidak mahu oleh kerana Singapura atau pihak-pihak lain mengumumkan tiada bazar (Ramadan) pada tahun ini maka kita pun cakap tidak ada,” katanya kepada media sebelum melakukan tinjauan kerja-kerja disinfeksi atau nyahcemar di bangunan kedai Presint 15

Tambahnya, pengurusan bazar Ramadan perlu diubah suai tanpa membatalkannya memandangkan ia merupakan keperluan terutamanya bagi mereka yang tinggal di bandar. Bukan itu sahaja, bazar juga adalah keperluan masyarakat bandar yang tidak sempat memasak selepas habis bekerja.
“Saya mahu perkara ini dibuat penelitian, kerana bazar Ramadan yang lazimnya besar dan luas yang dibuat sebelum ini besar kemungkinan kita tidak boleh lakukan lagi,” katanya.
JUMLAH GERAI AKAN DIKURANGKAN

Tan Sri Annuar juga menjelaskan kemungkinan bazar Ramadan pada tahun ini, sebagai contoh di tempat yang mempunyai hingga 50 gerai, mungkin hanya ada 10 gerai sahaja dan akan dijarakkan antara satu sama lain serta dibuka di banyak tempat.
“Yang pastinya sama ada Perintah Kawalan Pergerakan (PKP) ini diteruskan atau tidak kita tidak akan meneruskan cara lama yang boleh membawa kepada masalah kesihatan. Kita kena perbaiki kehidupan, kita jangan hanya disiplinkan diri sewaktu PKP, banyak perkara yang kita boleh belajar dan amalkan terus pada pasca PKP nanti,” katanya.
Kerajaan menguatkuasakan PKP mulai 18 Mac sehingga 14 April bagi mengekang penularan COVID-19.
Sumber: Astro Awani


Beat The Buzzer Untuk Menang RM 20,000! Jom Cabar Diri Anda Melalui AEONWallet Cash Up Challenge!

Psstt… Dengar cerita AEON Mall Nilai dah dibuka. Ada pelbagai aktiviti menarik sempena Tahun Baru Cina dan pembukaan AEON Mall terbesar di Malaysia tersebut. Tapi paling best sebab ada AEONWallet Cash Up Challenge dimana korang boleh menang wang tunai RM 20,000. Awesome kan?

Wang Tunai RM 20,000 Mungkin menjadi Milik Anda!
Wah! Meriah sungguh pembukaan Aeon Mall Nilai. Dengar kata boleh menang RM 20,000? Betul ke?Betul… Kalau anda semua nak tahu, ni la AEONWallet Cash Up Challenge.
AEONWallet Cash Up Challenge ni dah bermula sejak 17 Januari hari tu dan bakal berakhir pada  17 Februari nanti. Bertempat di Ground Floor berdepan dengan Watson. Anda boleh singgah  dan join AEONWallet Cash Up Challenge pada setiap jumaat, sabtu dan ahad tau! Apa anda kena buat hanyalah join game Beat the Buzzer.

Daftar Sebagai Pemegang AEON Member Plus Visa Card Untuk Join AEONWallet Cash Up Challenge!

Mesti anda semua tertanya-tanya macam mana nak join AEONWallet Cash Up Challenge ni? Caranya mudah sahaja. Pertama, korang kena daftar untuk dapatkan AEON Member Plus Visa Card (AMPV) dan download apps AEON Wallet. Semasa pendaftaran korang juga akan dapat Yokina bear sebagai tanda penghargaan.
Apa yang best tentang kad AMPV dan AEON Wallet ialah, setiap kali anda berbelanja dengan AEON BIG, AEON Wellness, AEON MaxValu atau AEON MaxValu Prime anda akan earn AEON Points yang boleh digunakan semula untuk berbelanja di AEON retails.
Ada beberapa Level Untuk Anda join Sebelum Grand Finale

Selain tu, selepas anda dah ada kad AMPV atau apps AEON Wallet, barulah anda layak join AEONWallet Cash Up Challenge! Anda dikehendaki berbelanja sebanyak RM30 untuk melayakkan diri anda menyertai level pertama game Beat the Buzzer.
Kalau anda berjaya, anda akan memperolehi 10,000 AEON points dan anda layak untuk level ke-2. Tapi before join level ke-2 korang kena spend lagi RM 50 untuk bertanding di level ke-3 iaitu level terakhir  sebelum Grand Finale pada 17 Februari.
Masa Grand Finale nanti la anda berpeluang untuk menang wang tunai RM 20,000 bagi tempat pertama, RM 5,000 bagi tempat ke-2 dan RM3,000 bagi tempat ke-3.
Main Daruma Pun Boleh Dapat AEON Points!

Kalau tak yakin nak join game Beat the Buzzer. Anda boleh cuba main game Daruma. Caranya anda kena pastikan Daruma maintain dan tak jatuh. Kalau berjaya anda akan dapat AEON points. Boleh la guna untuk shopping semula di AEON retails.
Bear Maskot AEON Mall Nilai Yang Cukup Manja!

Jangan lupa anak anda juga boleh main bersama Sumato dan Yokina Bear. Mereka merupakan maskot comel, bulat dan fluffy. Mereka juga sangat mesra dengan pengunjung. Budak-budak suka betul usik dan tepuk Sumato dan Yokina.
Jadi apa lagi yang anda semua tunggu. Jika ada kelapangan tu bawaklah anak-anak datang ke AEON Mall Nilai dan berseronok bersama-sama okay! Ada banyak lagi aktiviti menarik menanti anda disana.
Apa-apa pun jangan lupa untuk download Aeon Wallet sekarang jugak di Google Play Store atau Apple App Store untuk pengalaman shopping yang lebih awesome.
[Event ini dibawakan oleh AEON Mall & AEON Credit Service]
Facebook: AEON Mall Nilai
Facebook: AEON Credit Service
Website: AEONWallet Malaysia
#AEONWalletCashUp #MYAEONWallet #aeonmallnilai


Majlis Graduasi 2016 dalam Program Beauty for a Better Life oleh L’Oréal Malaysia

10 wanita muda dari latar belakang yang kurang bernasib baik kini disahkan sebagai pendandan rambut selepas menjalani latihan selama enam bulan dibawah program Beauty for a Better Life oleh L’Oréal Malaysia menerusi kerjasama antara National Council of  Women’s Organization (NCWO) dan Vocational Training Opportunity Center oleh YWCA.

Dengan kepercayaan bahawa ada kuasa dalam pendidikan, Yayasan LOréal memulakan program ini pada tahun 2015 dan sejak itu telah membantu remaja-remaja perempuan yang kurang bernasib baik di seluruh dunia, termasuk di Amerika Latin, Asia, Timur Tengah, Afrika dan Eropah.
Di Malaysia, L’Oréal bertujuan mendidik golongan muda yang mempunyai akses sedikit kepada pendidikan untuk mendapatkan pensijilan yang diiktiraf dalam dandanan rambut.

“Ini adalah bagaimana L’Oréal Malaysia memberikan kembali kepada masyarakat – dengan membantu untuk memecahkan kitaran kemiskinan melalui kecantikan,” kata Jean Loh, Pengarah Komunikasi Korporat, L’Oréal Malaysia. “Perniagaan dandanan rambut bernilai RM10 bilion dengan banyak peluang pekerjaan dan kemahiran dandanan rambut yang baik adalah amat dihargai. Kami mahu membantu remaja-remaja perempuan yang kurang bernasib baik untuk memanfaatkan peluang-peluang ini dan mendapatkan kehidupan yang selesa melalui kerja kemahiran. Apabila mereka mempunyai kehidupan yang lebih baik, mereka boleh memberikan yang sama untuk anak-anak mereka dan mendapat manfaat turun temurun.”

Kursus dandanan rambut, yang ditaja oleh L’Oréal Malaysia dengan kerjasama National Council of Women’s Organization (NCWO), telah dijalankan oleh profesional berkelayakan di bawah latihan Vocational Training Opportunity Center YWCA (VTOC).
Penyokong utama hak asasi wanita, NCWO menyatukan pertubuhan wanita untuk menghormati, melindungi dan memenuhi hak-hak manusia, menggalakkan pembangunan dan kemajuan wanita di semua peringkat, menyokong dan memantau penyertaan, penyertaan penuh dan perwakilan wanita dalam membuat keputusan dan memastikan wanita mempunyai akses yang saksama kepada dan ejen yang sama dan menikmati faedah pembangunan.
VTOC, projek YWCA Kuala Lumpur, menyediakan latihan vokasional untuk membuka pekerjaan kepada wanita dan remaja-remaja perempuan daripada golongan yang kurang bernasib baik dari segi ekonomi masyarakat Malaysia. Seramai 1,332 wanita muda telah menamatkan kursus mereka sejak penubuhannya pada tahun 1998.
Satu majlis telah diadakan hari ini untuk meraikan kejayaan pertama siswazah, di mana L’Oréal menyampaikan sijil kepada 10 pendandan rambut baru. Bukan itu sahaja, pelajar yang melakukan yang terbaik sepanjang latihan telah dihadiahkan sebuah troli profesional pendandan rambut, alat rambut dan produk L’Oréal Malaysia bernilai RM2,000.

Jean Loh, menunjukkan bahawa L’Oréal aktif akan membantu wanita muda mendapatkan pekerjaan dalam industri dengan menyediakan mereka peluang untuk menemubual dengan rangkaian luas L’Oréal untuk rakan niaga salon.
“Kami amat berbangga dengan graduan kumpulan pertama! Mereka telah mengambil peluang ini untuk kehidupan yang lebih baik dan diantaranya membuat yang terbaik. Kami berharap dapat membantu wanita muda yang kurang bernasib baik untuk belajar kemahiran dandanan rambut – tahun depan, sasaran kami adalah untuk 20 pelajar ke dalam program ini. Kami juga akan mamasukkan kurikulum terapi solek dan kecantikan untuk menyediakan benefisiari kami dengan program latihan holistik,” tambah beliau.
Senia Anak Engkamat dari Sibu yang dinobatkan sebagai pelajar terbaik daripada kumpulan beliau, amat gembira untuk menyertai industri dandanan rambut ini.
“Saya sentiasa berminat dalam kursus kecantikan, tetapi keluarga saya tidak mampu. Ibu saya adalah seorang ibu tunggal dan bekerja keras untuk hidup dan tidak mampu untuk menghantar saya untuk melanjutkan pelajaran selepas tamat sekolah tinggi. Tetapi L’Oréal Malaysia telah mengubah hidup saya! Saya telah belajar kemahiran yang sangat berharga dalam program Beauty for a Better Life, dan kini saya seorang profesional! Seorang pendandan rambut! Sungguh mengagumkan untuk mengetahui bahawa saya mempunyai masa depan yang cerah dimasa hadapan. Saya boleh bekerja dalam bidang yang saya minati, akan terus memperbaiki diri saya dan suatu hari akan membuka salun rambut saya sendiri!” kata Senia.
Jennifer Lahung Lian dari Sarikei, juga teruja untuk menyelami bidang di dalam kerjaya rambut pada bila-bila masa sahaja.
“Saya suka untuk kembali ke kampung halaman saya dan menyediakan perkhidmatan dandanan rambut kepada penduduk di sana. Saya mempunyai begitu banyak idea mengenai apa jenis rambut yang akan membuat sebahagian daripada mereka kelihatan lebih muda dan cantik! Dengan cara itu, bukan sahaja saya akan membuat orang bandar saya gembira, remaja-remaja yang miskin seperti saya juga akan diilhamkan untuk keluar dari kemiskinan dengan mempelajari kemahiran baru,” jelas beliau.

Pendidikan menyediakan kebebasan untuk memilih, dan L’Oréal berminat untuk menawarkan kebebasan ini kepada lebih ramai wanita muda. Menurut Jean Loh, jenama kecantikan itu merancang untuk menyokong remaja-remaja perempuan untuk dilatih dalam kursus make-up, diatas kursus dandanan rambut.
“Semua orang mempunyai tempat mereka dalam masyarakat – tempat di mana mereka boleh hidup dengan yakin, kreatif dan berani. Kami mahu membantu remaja-remaja ini mencari tempat mereka, dan kami gembira mendapati mereka terlibat dalam industri rambut dan kecantikan,” katanya.

Mengenai L’Oréal Malaysia
Berdasarkan kepada keperluan kecantikan tempatan, L’Oréal telah berjaya membangunkan 18 jenama di Malaysia yang menawarkan produk yang paling maju dari segi teknologi dalam setiap kategori kecantikan, untuk setiap rakyat Malaysia dengan lebih 900 pekerja. Sebagai peneraju pasaran di negara ini, L’Oréal mengiktiraf dalam dunia hari ini, kejayaan syarikat adalah tidak lagi hanya dalam prestasi ekonomi, tetapi juga keupayaan untuk menjadi warganegara yang sebenar. Adalah menjadi keutamaan dan komitmen untuk mengurangkan kesan aktiviti kami di dunia ini dan meningkatkan kesan sosio-ekonomi yang positif kepada kehidupan rakyat dan masyarakat di Malaysia. Selain “Beauty for a Better Life”, inisiatif dermawan jangka panjang kami adalah “For Women In Science”, “Hairdressers Against Aids” and “Citizen Day”.

Mengenai Yayasan LOréal
Menemani. Nilai. Berkomunikasi. Sokongan. Pindah sempadan. Sabitan, nilai-nilai teras yang memacu komitmen Yayasan L’Oréal untuk wanita setiap hari. Komitmen dibahagikan kepada dua bidang utama – sains dan kecantikan. Melalui saranan untuk wanita dalam program Sains, perkongsian di seluruh dunia dengan UNESCO, Yayasan LOréal mendorong remaja-remaja perempuan di sekolah menengah untuk meneruskan kerjaya saintifik, menyokong penyelidik wanita dan ganjaran kecemerlangan dalam bidang dimana wanita kekal kurang diwakili.
Melalui program kecantikan, Yayasan membantu wanita yang terjejas oleh penyakit, yang kurang bernasib baik dari segi ekonomi atau terpencil, untuk mendapatkan mereka rasa harga diri dan kewanitaan untuk berasa lebih baik dan terbaik. Tindakan lain juga termasuk menyediakan program latihan untuk profesion industri kecantikan.

Mengenai L’Oréal
L’Oréal telah mengabdikan dirinya untuk kecantikan selama lebih 107 tahun. Dengan portfolio yang unik 32 jenama antarabangsa, pelbagai dan saling melengkapi, Kumpulan menjana jualan berjumlah kepada 22.5 bilion euro pada 2014 dan menggaji 78.600 orang di seluruh dunia. Sebagai sebuah syarikat kecantikan terkemuka di dunia, L’Oréal hadir di semua rangkaian pengedaran: pasaran massa, kedai serbaneka, farmasi dan kedai-kedai ubat, salun dandanan rambut, perjalanan runcit dan runcit berjenama. Komitmen kemampanan baru L’Oréal untuk 2020 “Sharing Beauty With All” menetapkan matlamat pembangunan mampan bercita-cita tinggi di seluruh rantaian nilai Kumpulan. www.loreal.com

Mengenai NCWO
Bermula pada tahun 1962. NCWO adalah penasihat utama hak asasi wanita dalam pembangunan mampan dan kemajuan masyarakat dengan menyatukan organisasi wanita untuk menghormati, melindungi dan memenuhi hak-hak asasi wanita, menggalakkan pembangunan dan kemajuan wanita di semua peringkat, peguam bela dan memantau penuh penyertaan, penyertaan dan perwakilan wanita dalam membuat keputusan dan memastikan wanita mempunyai akses yang saksama kepada dan ejen yang sama dan menikmati faedah pembangunan.
Mengenai VTOC
Vocational Training Opportunity Center (VTOC) adalah satu projek YWCA di Kuala Lumpur. Ia telah ditubuhkan pada September 1998 dan telah berkembang untuk memenuhi keperluan wanita muda dan remaja-remaja perempuan daripada golongan yang kurang bernasib baik dari segi ekonomi masyarakat Malaysia tanpa mengira kaum, agama dan perbezaan budaya dengan memberikan mereka kemahiran vokasional untuk pekerjaan. Sebanyak 1332 wanita muda telah menamatkan kursus mereka sejak penubuhannya. Selain daripada mata pelajaran yang berkaitan perjalanan program bersepadu turut termasuk latihan kepimpinan, pengetahuan dalam isu-isu sosial, undang-undang dan undang-undang yang berkaitan dengan wanita dan kanak-kanak dan maklumat lain yang berkaitan. Ini telah dilakukan dalam usaha untuk meningkatkan kesedaran mengenai tanggungjawab mereka dan membantu mereka mengambil bahagian sepenuhnya dalam masyarakat selepas tamat pengajian supaya mereka mempunyai akses kepada pekerjaan dan sekali gus meningkatkan taraf hidup mereka.


7 Tips Bebas Hutang. Ikuti Cara & Panduan Mudah Ini!

Bila kali terakhir kita mencari info tentang tips bebas hutang? Wang amat penting dalam memenuhi keperluan untuk terus hidup. Namun ramai yang masih berhutang. Tidak ramai yang mahu berkongsi tips bebas hutang. Bagi mereka yang menetap di bandar kos kehidupan yang tinggi akan menjadi bebanan buat mereka berbanding mereka yang memilih untuk hidup di luar bandar.
Tiada cara bebas hutang yang efisien. Kehendak sentiasa seiring dengan keperluan. Terdapat sesetengah pihak yang cuba memenuhi kehendak mereka dengan berhutang. Hutang sentiasa membelenggu manusia dalam kehidupan serba moden ini walaupun di mana anda berada. Oleh itu, panduan bebas hutang itu perlu dipelajari, bukan sekadar ikut-ikutan berdasarkan pengalaman sendiri.

Tentu ada antara kita yang bingung dengan hutang kad kredit, ‘personal loan’ mahupun pinjaman perumahan. Setiap bulan ada saja pendapatan yang diperolehi di tolak untuk membayar hutang-hutang yang telah dibuat samaada melalui institusi perbankkan atau pun orang perseorangan. Bagi anda yang mungkin telah dibebani hutang anda akan sentiasa mencari jalan keluar untuk menangani masalah hutang ini.
Biar apapun cara anda gunakan untuk melangsaikan hutang anda pastikan anda memilih jalaan yang baik untuk mengelakkan anda lebih terbeban dengan masalah hutang. Jadikan tips di bawah panduan untuk anda cuba menyelesaikan hutang anda.

Tips Bebas Hutang
Kalau ada ‘cash’, gunakan ‘cash’

1. Beli Secara Tunai
Kehendak selalu mendahului keperluan. Semua manusia cuba untuk memenuhi keperluan untuk memuaskan nafsu masing-masing. Di sinilah kita perlu bijak dalam mendidik nafsu untuk tidak tunduk kepadanya.
Gunakan akal yang diberikan untuk memilih antara kehendak dan keperluan. Sekiranya kita ingin memiliki sesuatu barang dan itu merupakan keperluan eloklah sekiranya kita mengumpul duit untuk memilikinya berbanding dengan berhutang.
Biar kita bersabar dalam mengumpul wang untuk memiliki sesuatu untuk mengelakkan kita berhutang yang mana akan membebankan kewangan kita pada masa akan datang.
Beli barang yang perlu sahaja
2. Berbelanja Ikut Kemampuan
Biar bergaya asalkan papa. Ada sesetengah manusia yang mengamalkan prinsip ini demi untuk kelihatan berstatus dimata orang lain. Kita perlu berbelanja mengikut kemampuan kewangan masing-masing.
Gunakan pendapatan yang diperolehi untuk keperluan dan bukan kehendak semata-mata. Sebagai contoh sekiranya gaji anda sebulan RM 2,000. Bahagikan ia mengikut keperluan dahulu dan simpanlah sedikit untuk simpanan masa hadapan.
Selepas itu barula digunakan untuk perkara-perkara yang sepatutnya. Biarlah hidup di bawah kemampuan kerana langkah ini lebih selamat berbanding hidup mengikut kemampuan atau kelebihan.
Sedikit-sedikit, lama-lama jadi bukit
3. Menabung
Mulakan tabiat menabung seawal yang mungkin. Biar kita menyimpan untuk masa hadapan dan kecemasan yang tidak terjangka. Didik semua ahli keluarga kita untuk menabung setiap hari. Kelebihan menabung amat baik untuk keluarga.
Asingkan pendapatan yang diperolehi setiap kali mendapat gaji. Potong 20 % daripada gaji anda untuk tabungan masa depan anda. Asingkan tabungan anda daripada akaun gaji anda. Anda boleh menabung di dalam Tabung Haji atau ASB, selain menabung anda juga akan mendapat bonus dan pendapatan di atas tabungan anda itu.
Buat ‘part-time’ jual barang secara online
4. Pendapatan Sampingan
Bagi anda yang memiliki kemahiran tertentu gunakan kemahiran anda untuk mencari pendapatan sampingan. Bagi yang tidak mempunyai kemahiran berusahalah untuk mempelajari apa sahaja kemahiran yang mampu memberikan pulangan kepada anda.
Selain itu, anda juga boleh menggunakan teknologi masa kini untuk menambahkan pendapatan anda. Gunakan IT untuk memulakan bisness di FB, Instagram, blog dan sebagainya melalui program dropship. Ini adalah cara yang mudah untuk memulakan bisness sebagai pendapatan sampingan.
Fokuskan target anda, In Shaa Allah, kejayaan akan menanti anda.
Duit zakat kita akan membantu usahawan kecil yang lain
5. Berzakat Dan Sedekah
Berzakat lah kerana zakat itu menyucikan harta. Bersedekahlah kerana Allah telah berjanji sedekah tidak mengurangkan harta. Kedua-duanya amalan ini keberkatan Allah. Allah berfirman sSedekah itu mengeluarkan kamu dari kesulitan.
Mulakanlah sedekah anda bermula dari sekarang. Orang yang bersedekah tidak akan mengalami kemiskinan malah hartanya akan bertambah. Sedekahlah mengikut kemampuan anda. Ingat setiap pendapatan yang kita perolehi ada hak orang lain.
Bertindaklah sekarang untuk menjemput rezeki dengan hanya bersedekah.
Hargai duit bonus tahunan syarikat walaupun sedikit
6. Bonus Tahunan
Setiap tahun pekerja akan menerima bonus yang diberikan oleh pihak syarikat. Belum lagi kita dapat bonus kita telah mula rencanakan perbelanjaan bonus itu. Sebaiknya kita gunakan bonus yang diperolehi untuk melangsaikan hutang-hutang yang tertunggak.
Dengan cara ini secara tidak langsung akan membebaskan kita dari hutang lebih awal berbanding masa yang telah ditetapkan oleh institusi kewangan. Anda sendiri boleh membuat pengiraan berapa penjimatan yang anda mampu lakukan sekiranya anda menghabiskan pembayaran hutang anda lebih awal.
Dengan cara ini anda mampu bebas dari hutang.
Hilang semua keresahan & belenggu bila dapat bebas dari hutang
7. Jangan Berhutang Lagi
Gali lubang tutup lubang..Ini merupakan lagu yang selalu dinyayikan pada zaman 80-an. Banyak nasihat yang kita perolehi dari lagu tersebut. Penting untuk untuk tidak memulakan hutang baru setelah menyelesaikan hutang lama.
Berilah tempoh bertenang untuk diri sendiri untuk menimbang baik dan buruk memulakan hutang yang baru. Setiap hutang yang kita buat di dunia ini akan dituntut di akhirat sekiranya kita tidak melunaskan hutang itu semasa hidup. Langsaikan semua hutang anda untuk mengelakkan masalah dalam kehidupan anda. Berfikir dahulu sebelum berhutang.
Buatlah kira-kira untuk melihat kemampuan anda sebelum berhutang. Berbaloikah anda menanggung bebanan hutang selama bertahun-tahun hanya untuk memiliki sesuatu yang merupakan keperluan dalam hidup anda.   Hadith yang dipetik Riwayat al-Baihaqi, dipetik dari Jakim,
Sabda Rasulullah s.a.w yang maksudnya: “Berhati-hatilah kamu dalam berhutang, sesungguhnya hutang itu mendatangkan kerisauan di malam hari dan menyebabkan kehinaan di siang hari.”
Pengajaran hadis:

i) Strategi pengawalan perbelanjaan adalah bergantung pada kesesuaian dan keperluan tertentu seseorang atau sesebuah keluarga. Pepatah ada mengatakan Beringat sebelum kena, berjimat sebelum habis.
ii) Seharusnya setiap individu mengamalkan sifat ˜qanaah’ iaitu bersyukur dan redha dengan apa yang ada serta memastikan bahawa keperluan tidak melebihi kemampuan. Amalkan sikap berjimat cermat dan membuat simpanan (tabungan) bagi mencapai keselamatan ekonomi kerana orang yang mengamalkan sikap tamak dan boros sehingga sanggup berhutang bukan sahaja boleh meningkatkan inflasi malah membawa kemuflisan dan kepapaan.
iii) Hutang wajib dibayar sesuai dengan waktu yang dijanjikan iaitu tidak menangguh-nangguhkannya. Adalah dikira berdosa bagi orang yang tidak mahu membayar hutangnya dengan sengaja walau bagaimana kecilpun hutang tersebut. Hal ini termasuk juga hutang yang berlaku dengan orang yang bukan Islam serta seseorang yang berhutang tetapi telah meninggal dunia dan belum sempat membayar hutangnya. Maka ahli waris si mati hendaklah berusaha untuk melangsaikannya.
iv) Islam selaku agama yang sempurna telah menyusun beberapa langkah mengenai proses berhutang di mana hutang yang dibuat hendaklah dicatat jumlah dan masa pembayarannya serta dilantik seorang penulis yang adil sebagai saksi. Ia bertujuan untuk mengelak dari sebarang penipuan dan penganiayaan.
v) Sesungguhnya melepaskan hutang orang menghutangi kita adalah suatu perbuatan yang mulia. Ganjaran yang besar menanti iaitu berupa naungan Arasy di akhirat kelak.

Akhir kata
Jauhkan pepatah biar bergaya asalkan papa dari kehidupan anda. Bersabarlah menabung untuk memiliki sesuatu yang diimpikan. Biar lambat asalkan kita tidak berhutang.
Tidak salah untuk kita berhutang namun pastikan kita mampu untuk melangsaikan hutang sebelum anda membuat keputusan untuk berhutang. Semoga tips di atas berguna untuk membantu anda melunaskan hutang-hutang anda.


#BebasBersama: Sambut Hari Kebangsaan Tonton Drama Komedi Pendek ‘3 Sekawan’, Riuh!

Berada dalam bulan Ogos, sudah pasti kita dapat merasakan bahang sambutan Hari Kebangsaan ke-65 negara bukan? Nampaknya, sambutan Hari Kebangsaan #BebasBersama negara tercinta kita ini juga hampir tiba. Semestinya, rakyat Malaysia dari segenap lapisan masyarakat sedang giat membuat persiapan untuk menunjukkan semangat patriotisme masing-masing.
Baca juga: 5 Tempat Menarik Ibu Bapa Boleh Bawa Anak Sempena Merdeka, Barulah Semangat Cintakan Negara!

#BEBASBERSAMA: DRAMA KOMEDI PENDEK, ‘3 SEKAWAN’ SEMPENA MERDEKA!

Apabila tibanya tanggal 31 Ogos, kita akan melihat kibaran Jalur Gemilang yang diletakkan pada kereta serta kediaman rakyat Malaysia. Waktu ini jugalah yang sesuai untuk layan filem-filem patriotik bukan?

Tetapi apa yang akan berlaku apabila sekumpulan kanak-kanak mengambil makna ‘kebebasan’ dan ‘Merdeka’ secara literal?Untuk meraikan Hari Kebangsaan dan Hari Malaysia, syarikat media terbesar di Malaysia iaitu Media Prima Berhad akan menerbitkan sebuah drama komedi pendek yang bertajuk ‘3 Sekawan’.
BERDASARKAN PERISTIWA SEBENAR, ‘3 SEKAWAN’ DIBINTANGI PELAKON TERKENAL

*MEDIA PRIMA Hari Kebangsaan 2022 | 3 Sekawan (Treler #1) #bebasbersama
Berdasarkan peristiwa sebenar, ‘3 Sekawan’ dibintangi barisan pelakon terkenal Malaysia termasuk Dato’ Rahim Razali, Kazar Saisi, Redza Rosli, Sherry Ibrahim dan Mandy Chong. ‘3 Sekawan’ mengisahkan tiga sekawan cilik – Faiz, Ah Chong dan Danush – yang berkumpul untuk menyambut Hari Kebangsaan di kampung mereka.
Setelah mengatur sebuah rancangan besar, kelakar dan nakal demi kebebasan mutlak, berlakunya huru-hara di kampung tersebut apabila tiga sekawan itu cuba memperbetulkan segala-galanya sebelum tibanya hari yang bermakna itu. Jadi macam mana tu?

Siri pendek yang terbahagi kepada empat episod ini adalah sebahagian daripada kempen #BebasBersama oleh Media Prima Berhad untuk mendidik, mengingatkan dan memberi inspirasi kepada rakyat Malaysia terutamanya generasi muda tentang pengorbanan wira tempatan kita dalam memastikan negara bebas dan merdeka.
Anda boleh menonton ‘3 Sekawan’ secara percuma pada 31 Ogos 2022 di TV3 pada 9 malam, NTV pada 9.30 pagi atau TV9 pada 10.30 malam. Anda juga boleh menonton filem pendek ini secara penuh di www.tonton.com.my.


‘Bebird’ Anak Murid Tersepit Zip Seluar, Apa Cikgu Kena Buat? Ini Cara Nak ‘Selamatkan’…

Semenjak bermulanya kembali sesi persekolahan, banyak ragam anak-anak yang dikongsikan di laman media sosial dan mendapat perhatian. Dari ragam anak ke tandas tetapi pulang tidak berkain dan berseluar sehinggalah ada kes yang melibatkan kemaluan anak-anak lelaki tersepit di zip seluar. Ngilu tu!
Jadi, sudah pasti ramai dalam kalanagn cikgu yang gelabah apabila berhadapan dengan situasi begini. Mana tidaknya, nanti takut pula dipersalahkan oleh ibu bapa kerana anak-anak pulang dalam keadaan kesakitan dari sekolah. Oleh itu, ini perkongsian tips dari doktor tentang cara untuk anda selamatkan ‘bebird’ murid lelaki yang berhadapan dengan situasi genting ini. Semoga berjaya!

Baca juga: Pelajar SPM Bawa Adik Ke Sekolah, Cikgu ‘Offer’ Jadi Pengasuh Buat Netizen Tersentuh!
‘BEBIRD’ ANAK MURID TERSEPIT ZIP SELUAR!

“Doktor! Doktor! Tolong murid saya doktor!” Jeritan seorang guru bergegas masuk ke Jabatan Kecemasan.

“Nape ni cikgu?” Tanyaku.
“Tersepit ni! Tersepit!” Cikgu tersebut kelihatan panik.
“Apa yang tersepit ni cikgu? Bertenang… bertenang,” ujarku sambil menenangkan cikgu.
“Bebird… bebird anak murid saya ni tersepit kat zip seluar, doktor.”
“Ohhh. Takpe cikgu. Nanti saya usahakan. Mana mak ayah dia?”
“Ayah dia on the way ke sini, doktor”
Kelihatan murid darjah 1 yang dibawa menangis teresak-esak. Sakit sangat barangkali. Kami tau macam mana sakitnya tu. Perempuan apa tau. Ngilu tau. Begitulah. Banyak juga kes-kes kemaluan khususnya kanak-kanak lelaki tersepit atau tersangkut zip seluar. Biasa kanak-kanak pra-sekolah sehingga darjah 3 ada saja. Dalam tempoh ini mereka belum berkhatan.

Senang tersepit adalah bahagian kulit hujung zakar atau kita panggil ‘preputial skin’. Risiko tersepit pada yang belum khatan berbanding yang sudah berkhatan. Aku terangkan langkah-langkah yang boleh dilakukan jika zakar anak-anak tersepit zip seluar;
1. Ibubapa atau guru jangan panik. Tenangkan mangsa.
2. Jangan gunting atau tanggalkan seluar. Minta pertolongan atau bawa ke klinik atau hospital yang berdekatan jika tak pasti atau tak mampu lepaskan zakar yang tersepit.
3. Jika mahu cuba, kalian boleh terus baca kaedah atau teknik dibawah.
Ada beberapa kaedah atau teknik untuk lepaskan zakar tersepit zip jika kalian yakin untuk lakukan. Kalian boleh rujuk gambar kedua untuk tahu anatomi zip.
KAEDAH LEPASKAN SECARA MANUAL
1. Sapukan minyak zaitun atau mineral dengan kadar yang banyak dibahagian kulit zakar dan zip. Biarkan selama 10 minit.
2. Cuba buka zip perlahan-lahan.
3. Jangan cuba membuka zip seluar dengan cara memaksa yang boleh mengakibatkan avulsi atau luka pada kulit.
4. Jika tak berjaya mencuba sila bawa ke Jabatan kecemasan dengan kadar segera.
KAEDAH PEMOTONGAN ‘MEDIAN BAR’

Jika kulit tersepit di antara ‘slider’ dan gigi zip (rujuk gambar ketiga)
1. Potong ‘median bar’ zip dengan pemotong wayar jenis heavy-duty.
2. Plat depan dan belakang zip akan terpisah dan kulit yang terperangkap juga akan terlepas. Jika kulit zakar tersepit di antara dua gigi zip (rujuk gambar keempat).
1. Potong ‘median bar’ pada ‘slider’ zip.
2. Tarik dua-dua baris gigi secara manual untuk melepaskan kulit yang terperangkap.
KAEDAH MEMOTONG KAIN SEKELILING GIGI ZIP

Kaedah ini boleh dilakukan jika kulit terperangkap di antara dua gigi zip dan jika tiada pemotong wayar.
1. Gunting kain bahagian memegang zip pada seluar (garis putus-putus panjang seperti dalam gambar).
2. Potong kain di antara gigi yang memerangkap kulit dengan menggunakan gunting kecil (garisan putus-putus kecil seperti dalam gambar).
3. Pisahkan gigi dan bebaskan kulit yang terperangkap.

Di hospital, biasanya kami guna ubat bius (kebas) jenis sapuan dan ada juga bius secara suntikan sebelum prosedur dilakukan. Jika bahagian kulit zakar tercedera barulah kami akan pertimbangkan untuk khatankan. Secara dasarnya lebih baik kita pakaikan seluar dalam untuk anak-anak bagi mengelakkan ‘bebird’ tersepit.
Burung adik tersepit, insyaAllah Dr Zek bebaskan ya.
Sumber: Ahmad Zakimi Abdullah


5 Tanda Handbag Mak-mak Dah Bertukar Jadi Poket Doraemon

Beg mak-mak ni selalu digelar poket Doraemon kan?
Bukan tak nak bergaya, tapi beg tangan dulu yang kecil, comel, bergaya dan bersih berkilat seolah-olah dah tak relevan dengan kehidupan kita yang sekarang.

Dah tak ada makna dah nak pakai beg tangan yang fancy dan glamor macam dulu. Nak yang kecil dan trendy? Lupakan ajelah. Nak beli yang berjenama pun fikir sepuluh dua puluh kali kan?
So, kalau ada 5 ciri ni, dah sah-sah beg tangan korang dah jadi poket Doraemon.

1. Makin Lama Makin Besar
Awal dulu masa beli rasanya tak besar sangat. Sekarang ni nak zip pun susah. Lama-lama zip tu pun boleh diabaikan terus.

Ada tu siap ‘beranak’ jadi 2-3 beg lagi.
Hmm… Sebenarnya beg yang macam nak dibawa ke pasar tulah paling sesuai. Boleh bubuh macam-macam. Senang nak angkut.

2. Cakap Aja Nak Apa, Semua Ada
Bila beg dah besar tu, apa lagi. Sumbatlah!
Cakap aja nak apa, semua ada – pen, kertas, getah, penyepit kuku, gunting, biskut, cekak rambut, panadol, plaster, mainan. Silap haribulan batu pun boleh ada dalam tu.
Duit syiling jangan cakaplah. Kalau korek-korek mau jadi jutawan kot. Tapi mencabar sikit nak cari dekat dalam tu. Bila dekat kaunter terus menggelabah, memang tak jumpa memanjang.
Kalau almari boleh sumbat dalam tu, dengan almari sekali dah bawa dah. Bila check balik, ada yang kita sendiri pun tak tahu dari mana datangnya.
Foto Kredit : jollyroom.se
3. Ramai Yang Tumpang Barang
Walaupun suami selalu perli beg besar gedabak, berat macam batu, macam nak balik kampung dan sebagainya, tapi sebenarnya kebanyakan barang dalam beg tu bukannya kita punya pun. Itulah punya prihatin mak-mak, mottonya ‘sediakan payung sebelum hujan’.
Selain barang baby, beg kita akan kena hijack dengan anak yang lebih besar. Entah segala macam benda dia nak tumpang dalam beg kita. Kadang tu suami pun sibuk nak tumpang sama!
Foto Kredit: immi-canada.com
4. Stok Makanan Bergerak
Selagi budak-budak nak membesar ni memang kena bawa bekal makanan kalau ke mana-mana. Nanti kalau tak standby snek atau makanan, anak-anak kecil pun senang meragam sebab lapar.
Yelah, kadang-kadang nak tunggu order sampai lambat. Ada kala tu stuck dalam traffic jam. Bila budak-budak tu mengamuk, mak dia yang pening. Ada ayah dia fikir semua tu? Kalau ada, baguslah…
Lagi satu tu, senang sikit nak jimat. Kalau tak nanti habislah kena ‘pau’ aje maknya. Nak minta dengan ayah dia tau pulak segan kan?

5. Tong Sampah Sementara
Bila dah jadi pembekal makanan, kena jugalah jadi tempat pelupusan makanan.
Biasalah budak-budak ni, selalu makan tak habis bubuh balik dalam beg kita. Ada sampah apa-apa, dia tak nak pegang, beg kita juga jadi mangsa.
Sabar ajelah mak-mak ye. Asalkan diajar anak tu tak buang merata-rata, tu pun dah kira bagus tau.

Kadang-kadang Rindu Juga Nak Pakai Handbag ‘Biasa’…
Ada masanya bila lalu dekat mall bahagian handbag, rasa teringin juga nak beli handbag yang lebih bergaya. Yang ada bling bling ke, yang comel dan stylo ala Kpop.
Tapi percayalah, bila suami hadiahkan beg tangan yang cantik tu pun, last last beg pasar malam macam nilah yang lagi berjasa. Walaupun besar dan berat, kita akan rasa lebih selesa bawa beg tangan ala ‘poket Doraemon’ ni.
Lagipun, kita tahu satu hari nanti bila anak dah besar, kita boleh je nak pakai tu semua.
Bila sesekali mengemas tu, kita pun senyum sendiri tengok apa yang kita bawa di dalamnya. Dan mak-mak pun mesti selalu jumpa hasil contengan dan nota macam ni terselit dekat dalam beg Doraemon kita ni.

Kalau fikir-fikir balik, inilah juga sebabnya kita tak kisah bawa beg Doraemon ke mana-mana.
Anak-anak membesar sekejap je kan?


Beg Travel & Stroller Bayi 2-Dalam-1, Solusi Bagi Anda Yang Selalu ‘Tak Cukup Tangan’

“Leceh betullah nak bawa stroller ni. Beg saja dah berat. Tapi kalau tak bawa, aku juga yang lenguh mendukung si kecik ni nanti.”
Memang susah nak travel light bagi mereka yang dah berkeluarga, lebih-lebih lagi yang ada anak kecil. Macam-macam barangan dan kelengkapan bayi nak dibawa. Boleh dikatakan mereka punya barang pun hampir sama banyak dengan kita yang dah dewasa ini. Sudahnya, memang tak cukup tangan!

Menariknya, Born To Fly Suitcase merekabentuk sebuah beg luggage yang dilengkapi dengan baby seat di dalamnya. Bila dibuka, ia akan menjadi sebuah stroller! Kiranya rekabentuk beg ini adalah 2-in-1, boleh digunakan sebagai beg dan juga stroller bayi.
Tak cukup dengan itu, ada beberapa ciri khas lagi yang pasti buat anda terpegun dengan rekaan inovasi ini.

5 Ciri Istimewa Born To Fly Suitcase. Beg Luggage & Stroller Bayi 2-Dalam-1
1. Rekabentuk Praktikal
Bagi ibu bapa yang selalu travel, mesti cukup ‘masak’ dengan situasi ini. Biasanya kita malas nak check-in stroller dalam luggage sebab masa menunggu nanti tak ada pula tempat yang selesa kalau tiba-tiba anak meragam dan nak tidur. Tapi kalau tak check-in, maknanya kita ada sekurang-kurangnya 2 barang yang perlu dijaga (tak termasuk bayi).

Dengan tempat penyimpanan barang yang luas, anda tak perlu risau lagi ‘tak cukup tangan’. Stroller atau tempat duduk bayi pun dah didatangkan bersama. Dan, anda boleh memilih bila-bila masa untuk menggunakannya.

2. Tempat Duduk Bayi Yang Selesa & Boleh Ditanggalkan
Stroller boleh laras yang kompak ini didatangkan sekali dengan infant neck support. Ia boleh digunakan dalam 2 keadaan, iaitu rear facing atau front facing – sepertimana kebanyakan stroller biasa. Lengkap dengan brek keselamatan dan tali pinggang yang menepati piawaian, komponen stroller ini dikatakan sesuai untuk newborn hinggalah usia 3-4 tahun (maksimum 17kg).
Satu lagi ciri yang istimewa, tempat duduk ini boleh ditanggalkan dan diletakkan di atas lantai atau permukaan rata bagi memudahkan anda duduk dan beraktiviti bersama dengan bayi.

3. Mudah Disimpan Apabila Tak Digunakan
Tempat duduk yang terbina dalam beg luggage tersebut mudah dibuka dan dilipat dengan sebelah tangan apabila selesai digunakan.
Biasalah anak kecil ada ‘angin’ tiba-tiba tak mahu duduk di stroller, kan? Jadi, kalau tak nak pakai, kita tutup saja dan ia akan menjadi seperti sebuah beg biasa.  Tak adalah satu hal pula kita kena angkut beg, dukung bayi, dan usung stroller lagi. Dapat kurangkan 1 barang!

4. Memudahkan Anda Yang Travel Sendirian
Bayangkan kalau anda travel sendirian bersama bayi dan terpaksa pergi tandas. Memang fikir 10 kali jugalah. Tapi kalau tak tahan sangat, terpaksalah tinggalkan barang di luar dan bawa bayi masuk bersama anda walau apa jua keadaan. Dalam hati rasa rasa risau, takut beg hilang atau diceroboh. Yalah, macam-macam hal di lapangan terbang sekarang kan?
Dengan adanya inovasi ini, ia tidak lagi menjadi masalah. Spesifikasi saiznya yang standard membolehkan bayi dan barang anda dibawa masuk bersama dengan mudah dan selamat.
Foto Kredit: borntoflybaby.com
5. Pelbagai Aksesori Pelengkap
Born To Fly Suitcase ini dilengkapi dengan pelbagai aksesori lain lagi untuk memudahkan perjalanan anda bersama si kecil.
Antaranya beg portable yang memudahkan proses menukar lampin. Bolehlah simpan lampin pakai buang, wipes, dan sebagainya.
Selain itu, ada juga USB port travel charger yang akan memudahkan anda untuk sentiasa berhubung di mana saja.
1) Tempat penyimpanan stroller. 2) Stroller boleh lipat. 3) Neck / head support. 4) Portable changing bag. 5) USB port. 6) Laundry organizer
Bagaimana Mendapatkannya?
Berminat? Born To Fly Suitcase dijangka akan memasuki pasaran dalam masa terdekat ini dengan harga sekitar USD450$ atau RM1,929.
Untuk maklumat lanjut dan perkembangan terkini, layari https://borntoflybaby.com.